Ratu-Ratu Melayu Pattani Yang Agung

Kesultanan Pattani, ialah salah sebuah kerajaan Melayu yang seakan-akan lenyap dalam helaian sejarah. Kita sering membicarakan tentang kerajaan Melayu yang lain seperti Srivijaya, Sri Dharmaraja dan Melaka, tetapi kita terlupa dan sangat terlupa untuk bercerita tentang sejarah sebuah kerajaan Melayu yang bertakhta di utara semenanjung Tanah Melayu.

Mari, saya perkenalkan kalian dengan empat ratu pemerintah Pattani yang menjadikan kerajaan Melayu Pattani di zaman kegemilangannya. Sesungguhnya, kalian tidak akan dapat melihat sebuah tamadun yang di mana raja-rajanya adalah dilantik daripada kaum perempuan sebanyak seperti mana bangsa Melayu. Dan bagi saya, itu menunjukkan betapa dalam budaya bangsa Melayu, kita tidak pernah mendiskriminasikan jantina.

1.) Ratu Hijau (1584 Masihi – 1616 Masihi)

Mak kau hijau! Itu ialah perkataan caci maki yang sangat terkenal di kalangan anak muda kita. Mungkin pada hari ini, kita akan menggap perkataan itu adalah sebuah hinaan yang maha aib kerana mungkin juga perkataan itu merujuk pada seekor toyol betina ataupun mungkin juga watak superhero Marvel yang terkenal iaitu She-Hulk?

Tapi kalau pada zaman pemerintahan Ratu Hijau, ketahuilah sesungguhnya panggilan itu ialah sebuah kebanggaan. Mengapakah sedemikian? Ini kerana zaman kegemilangan kerajaan Melayu Pattani ini adalah dimulakan oleh Ratu Hijau.

Baik, mari bersama menyelak helaian sejarah yang semakin dilupakan oleh anak bangsa kita. Perlu diketahui selepas kemangkatan Sultan Bahadur Syah (1573 – 1584 Masihi) mangkat, maka para pembesar Pattani telah memilih adinda kepada Sultan Bahadur Syah iaitu Ratu Hijau sebagai pemerintah Pattani memandangkan Sultan Bahadur Syah tidak mempunyai waris lelaki yang terdekat. Dipercayai bahawa Sultan Bahadur dibunuh oleh orang dalam dan Ratu Hijau sebagai adindanya tekad untuk membalas dendam atas kematian kekandanya. Nama Baginda dikalangan orang Thai ketika itu ialah Phra Nang Cao Yong, manakala di kalangan orang Melayu sendiri, baginda dikenali sebagai Raja Nang Cayang, berkognat dari panggilannya dalam bahasa Thai itu.

Terdapat sebuah legenda yang sangat terkenal tentang awal pemerintahan Ratu Hijau. Maka diceritakan bahawa ketika Ratu Hijau menaiki takhta, terdapat sebuah pemberontakan yang dipimpin oleh seorang pembesar ketika itu. Pembesar tersebut yang juga merupakan seorang bendahara memimpin 5000 orang pengikutnya dengan 40 orang yang dilabelkan sebagai kebal.

Sejarah menceritakan bahawa mereka merempuh masuk ke dalam sebuah istana Ratu Hijau bersemayam. Tapi anehnya, ketika mereka merempuh masuk ke dalam istana tersebut, dicatatkan bahawa Ratu Hijau sekadar bersemayam di atas takhtanya menanti si bendahara masuk untuk membunuhnya. Entah apa yang merasuk bendahara itu, melihat karisma si raja baru itu, maka masing-masing tunduk sembah kepada Ratu Hijau.

Maka selepas berjaya menyelesaikan konflik dalaman Pattani, maka Ratu Hijau pun memulakan pemerintahannya mencari siapakah pembunuh adindanya. Apa yang penting yang perlu diketahui dalam pemerintahan Ratu Hijau, dia tidak kekok menerima penasihat dari luar mahupun dalam. Dikatakan bahawa penasihat kepada Ratu Hijau ialah seorang pengembara Inggeris bernama John Smith.

Dan sepanjang pemerintahan Ratu Hijau, selain daripada Inggeris, Ratu Hijau juga menjalankan kerjasama dengan Belanda, Jepun, Pahang, dan banyak lagi kuasa dunia ketika itu. Antara rekod diplomasi Ratu Hijau dengan kuasa luar adalah seperti menjalan hubungan antara Pattani dengan shogun Tokugawa Iyeyasu di Jepun dan juga meminta bantuan Belanda untuk membangunkan pelabuhan Pattani menjadi pusat pelabuhan antara dunia ketika itu sehinggakan pelabuhan Pattani masyur di serata dunia.

Kerana pelabuhan Pattani sebagai pelabuhan termaju di Nusantara ketika itu, dicatatkan bahawa jumlah pelaburan Belanda adalah mencecah 63 000 rial berbanding dengan pelaburan di Pelabuhan Johor, salah salah satu daripada pelabuhan terkenal alam Melayu.

Ini membuatkan Belanda lebih memihak kepada Pattani dalam konflik-konflik yang melibatkan Pattani dan semua kerajaan di sekitarnya. Dan ketika pemerintahan Ratu Hijau, Pattani jadi kuasa tentera yang sangat disegani di rantau Nusantara.

Diceritakan bahawa Pattani berjaya mematahkan serangan daripada orang Ayyuthaya yang ketika itu diperintah oleh seorang raja bernama Narasuan, namun Narasuan kalah teruk. Bahkan ketika terjadi konflik antara Pahang dan Pattani, di mana ketika suami kepada adiknya Ratu Hijau yang berkahwin dengan sultannya yang dilarang untuk melawat Ratu Hijau yang ketika itu sedang menginjak usia tua, maka dihantarnya bala askar menggempur Pahang sehingga akhirnya Pahang kalah teruk di tangan Pattani.

Antara projek besar untuk membangunkan ekonomi Pattani ketika itu ialah dibinanya sebuah terusan yang dinamakan Terusan Tambangan, yang dari Sungai Kerisik ke Kuala Tambangan. Projek besar ini memberi manfaat apabila Sungai Kerisik yang menjadi masin kerana mengalir ke arah bandar dan tidak sampai ke pendalaman. Terusan itu membantu sawah yang sebelum ini hidup segan mati tak mahu menjadi subur semula.

Van Neck, salah seorang daripada penasihat Belanda pernah menulis bahawa pemerintahan Ratu Hijau lebih baik daripada pemerintahan raja yang pernah naik sebelum baginda. Dikatakan juga negara Pattani dalam keadaan terbaik sepanjang pemerintahan Baginda. Baginda mangkat ketika usia 63 tahun selepas 32 tahun memerintah. Kisah tentang pemerintahan Ratu Hijau ada difilemkan oleh sebuah filem Thailand yang bertajuk Queen Of Langkasuka. Yang paling penting, Tarian Makyung yang terkenal dalam budaya masyarakat Melayu itu, pencetusnya ialah Ratu Hijau!

2.) Ratu Biru (1616 Masihi – 1624 Masihi)

Kegemilangan yang diteruskan oleh Ratu Hijau, disambung pula adindanya iaitu Ratu Biru. Projek pembinaan Terusan Tambangan yang diasaskan oleh Ratu Hijau kemudian di bawah Ratu Biru dibaikkan apabila baginda mendapati bahawa terdapat hakisan-hakisan di tebing Jambatan Kedi kerana alirannya sangatlah deras.

Sepanjang pemerintahan Ratu Biru, didapati bahawa baginda lebih banyak menguruskan dan menjadi orang tengah antara pertelagahan antara Belanda dan Inggeris. Apa yang perlu dibanggakan sepanjang pemerintahan baginda ialah, baginda mewarisi trait daripada nenek moyang baginda sebagai seorang diplomator yang terbaik.

Selebihnya, tiada yang menarik sangat dalam pemerintahan Baginda. Baginda mangkat pada tahun 1624 Masihi)

3.) Ratu Ungu (1624 Masihi – 1635 Mashi)

Baginda ialah insan yang mengubah imej Pattani yang ketika itu banyak politiknya berhaluankan kerajaan Siam. Di bawah pemerintahannya, baginda telah merapatkan kembali hubungan-hubungan antara Pattani dan kerajaan-kerajaan Melayu di Selatan. Baginda telah memutuskan pertunangan antara anak baginda dengan putera Siam Pattalong. Baginda telah mengahwinkan anak perempuannya denan Sultan Abdul Jalil Syah III (1623 – 1677 Masihi) daripada Johor.

Dalam banyak-banyak peristiwa besar sepanjang pemerintahan baginda, bagi saya kita umat Melayu harus kenang bagaimana Ratu Ungu harus digelar sebagai raja perempuan yang berhati besi. Kisah bagaimana betapa tabah dan cekalnya prinsip Ratu Ungu dalam mempertahankan kedaulatan Pattani.

Kisah bermula ketika apabila selepas 1630 Masihi begitu, dan takhta kerajaan Ayutthaya ketika itu diambil oleh seorang pemberontak bernama Sri Suriyawong dan menabalkan dirinya sebagai raja dengan gelaran Raja Prasat Thong (1630 – 1656). Maka ketika raja baru itu meminta kembali pemberian bunga emas sebagai tanda Pattani tunduk kepada kekuasan beliau ketika itu,maka Ratu Unggu dengan beraninya menolak perlawaan itu. Seperti mana yang kita tahu, raja-raja Melayu mengantar bunga emas itu sebagai hadiah diplomasi sahaja,tetapi raja Siam selalu memandangnya sebagai tanda bahawa negeri-negeri Melayu di utara tunduk di bawah kekuasaan Siam.

Raja Ungu tidak mahu mengiktiraf pemerintahan raja Siam yang baru iaitu Raja Prasat Thong sebagai raja Ayutthaya yang sah kerana mengutuk perbuatan kejam beliau sebelum itu ketika menggulingkan dan membunuh secara kejam raja sebelumnya, Athittayawong yang hanya memerintah selama 36 hari sahaja di Ayutthaya.

Maka berang dengan ketidaksudian Ratu Ungu untuk tunduk pada kekuasaan Siam, maka Raja Pattalong membina bala askar yang paling besar pernah dilihat dalam sejarah Siam, dan semuanya semata-mata untuk menundukkan ego Pattani dan Ratu Ungu. Ketika itu juga, Siam meminta bantuan daripada Belanda dan seperti mana yang kita sering belajar, jangan percaya kepada orang asing kerana mereka seperti lalang, berpihak pada mana-mana pihak yang mereka rasa lebih kuat.

Dalam masa yang sama juga, Ratu Ungu ketika itu membuat pakatan dengan kerajaan-kerajaan Melayu yang lain dan juga Portugis di Melaka. Maka dicatatkan ketika 60 000 bala askar dari Ayyuthaya mahu menggempur Pattani, maka Pattani ketika itu dibantu pula oleh kapal-kapal dan perahu perang daripada Johor, Pahang dan juga Portugis yang ketika itu diketuai oleh Jeneral Antonio Vaz Pinto.

Selain itu, yang paling mengagumkan tentang kota Pattani ketika itu adalah diceritakan bahawa kubu pertahan Pattani dibina sepuluh lapis dan di mana pada setiap satunya diletakkan sebuah Meriam dan antaranya ialah Meriam Seri Patani, Meriam Seri Negara dan juga Meriam Mahalela.

Dicatatkan bahawa angkatan paling besar Siam dalam sejarahnya iaitu bala 60 000 orang askar itu tumpas pada pakatan Pattani-Johor-Portugis. Dan ianya memberi tamparan yang sangat pada Ayyuthaya ketika itu. Maka semua panglima perang yang kalah perang itu ada dihukum mati, ada juga dipenjara dan dihukum tunduk di hadapan rakyat Ayyuthaya.

Dan paling mengecewakan buat Siam, Belanda yang menjanjikan bantuan pada Ayyuthaya untuk menyerang Pattani pula tak nampak batang hidung mereka dalam peperangan. Pada tahun 1936, 2 tahun selepas serangan 60 000 bala askar Ayyuthaya ke atas Pattani, dicatatkan lagi bahawa Raja Ayutthaya merancang membina 100 buah kapal perang untuk menggempur Pattani. Belanda sekali lagi ditagih untuk membedal Pattani namun seperti biasa, Belanda berdolak dalik sebelum menyatakan sokongan kerana rancangan Siam itu.

Namun campur tangan Kedah yang cuba jadi orang tengah antara konflik yang berlaku itu berserta ramalan sami-sami Buddha yang mengatakan bahawa kekuatan yang dimiliki oleh pakatan kerajaan-kerajaan Melayu berserta Portugis tidak akan mampu dikalahkan mereka, berserta pujukan dari Belanda kepada Ratu Ungu, barulah persahabatan antara dua kerajaan ini kembali terjalin.

Ketika pemerintahan baginda, Pattani sangatlah disegani lawan dan kawan. Baginda Ratu Ungu digelar sebagai seorang srikandi Melayu yang menjadi benteng dan maruah orang Melayu melawan Siam.

4.) Ratu Kuning (1635-1699 Masihi)

Ratu Kuning adalah anak kepada Ratu Unggu yang secara jujur merupakan pemerintah paling agung dalam sejarah Pattani. Kalau ibunya adalah seorang berhati besi dan lantang menentang musuh, maka Ratu Kuning mempunyai peribadi yang berbeza.

Ratu Kuning adalah orang yang sangat amanah. Dia tidak mahu mengambil satu sen wang kerajaan untuk peribadinya sebaliknya baginda membina sebuah taman dan dari penjualan bunga di tamannya, maka baginda menggunakan wang itu untuk menyara hidup baginda. Dalam masa yang sama juga, baginda juga menubuhkan Syarikat Perkapalan Diraja Patani bagi meningkatkan ekonomi Pattani yang ketika itu mengambil alih status sebagai pelabuhan paling maju di Asia Tenggara.

Kekayaan yang dimiliki oleh Ratu Kuning kerana kebijaksanaan baginda berniaga dikatakan sangatlah tidak terkira. Dalam Hikayat Pattani, ada diceritakan tentang bagaimana Ratu Kuning mengarahkan semua hartanya dikumpulkan, dan dicatatkan bahawa masa untuk mengumpulkan setiap hartanya mengambil masa selama tiga hari, menandakan betapa ketika kekayaan Ratu Kuning adalah tidak ternilai hebatnya!

Semasa di bawah pemerintahan Ratu Kuning, Pattani dikatakan menjadi sebuah pusat kebudayaan Melayu bahkan tarian Makyung yang dipersembahkan ketika zaman pemerintahan Ratu Hijau dikembangkan lagi oleh baginda. Bahkan Tarian Asyik yang ditarikan oleh gadis-gadis cantik di dalam istana turut dimainkan di istananya.

Dan dalam gadis-gadis tersebut, maka seorang memainkan peranan kepada kejatuhan pemerintahan ratu wanita Pattani dan menjadi penyebab kepada kejatuhannya Pattani. Ironinya, kegemilangan Pattani dimulakan wanita, dikembangkan lagi oleh wanita,dan diakhiri juga oleh wanita.

Nama Dang Sirat harus disemat dalam setiap pemikiran kita, antara gadis yang terlibat dalam Tarian Asyik di istana. Dicatatkan bahawa Dang Sirat ini mempunyai suara yang sangat merdu, tetapi tidaklah fizikalnya. Jauh berbeza dengan Ratu Kuning yang dikhabarkan sebagai jelitawan. Lalu untuk mencuri suami Ratu Kuning, maka ubat guna-guna dihantar padanya sehinggakan seluruh Pattani ketika melihatkan wajah Dang Sirat sebagai seorang wanita yang peri wajahnya tidaklah punya tandingan.

Bayangkanlah ketika itu, betapa kuatnya ilmu hitam itu, maka Yang Dipertuan Muda ketika itu membina sebuah Istana kepada Dang Sirat yang dijadikan gundiknya, lalu mengabaikan tanggungjawab dan kasih sayangnya ke atas Ratu Kuning meski ketika itu, Ratu Kuning sedang mengandungkan anaknya.

Permintaan Dang Sirat semakin melampau-lampau apabila dia memintakan disiapkan cuping emas seberat 50 tahil, baju daripada emas, dan diminta ditabalkan sebagai Cik Puan, Namun permintaan itu dibantah oleh para pembesar Pattani membuatkan Yang Dipertua Muda Johor naik murka dan mengejar para pembesar Pattani di atas seekor gajah bersama dengan Dang Sirat. Ketika itulah sejarah mencatatkan bahawa ubat guna-guna yang dipasangkan pada sanggul Dang Sirat terjatuh ke tanah, maka wajahnya yang hitam lagi hodoh serta tubuhnya yang gemuk terserlah, Rasa ngeri dengan penampilan baru Dang Sirat itu dan menyedari bahawa dirinya terkena guna-guna, maka disitu juga tubuh Dang Sirat ditikamnya oleh Yang Dipertua Muda Johor.

Peristiwa yang berlaku itu meninggalkan kesan emosi yang sangat mendalam pada jiwa Ratu Kuning membuatkan wanita itu tidak lagi mempedulikan soal pemerintahan negaranya sehingga akhirnya dia digulingkan oleh pembesar bernama Raja Mir. Namun Raja Mir telah ditangkap dan dibunuh kerana menderhaka.

Dipendekkan cerita, ketika konflik antara Pattani dan Singgora, Ayyuthaya telah masuk campur dan membedil Pattani. Oleh kerana Ratu Kuning ketika itu sudah tua dan bukanlah pemerintah hebat seperti pada awal pemerintahannya, maka dia terpaksa berundur ke Kuantan sebelum mangkat pada tahun 1686. Selepas kemangkatan baginda, maka Pattani ketika itu mula memasuki era kejatuhannya dan raja-raja hebat seperti 4 ratu ini tidak lagi dilihat di Tamadun Melayu Pattani.

Sumber:

Nisriwani Yahaya & Syed Zulflida (2003) 101 Puteri Dunia Melayu: Sejarah Dan Legenda. Jabatan Muzium Malaysia.


Kisah Tiga Perang: Bangsa Melayu Melawan Penjajah

Orang-orang Melayu adalah pelayar ulung yang telah mengembangkan pengaruh mereka di Nusantara menerusi beberapa empayar maritim yang pernah diterajui mereka. Kedatangan penjajah Barat bermula kurun ke 16 telah secara perlahan menghakis kegemilangan kerajaan-kerajaan Melayu ini sehingga akhirnya seluruh Dunia Melayu terjajah.

Walaupun ditindas dan dijajah beratus tahun lamanya, sejarah telah membuktikan bahawa orang-orang Melayu mempunyai semangat kebangsaan dan jati diri yang tinggi untuk menentang penjajah. Artikel ini memberi fokus kepada antara tiga peperangan menentang penjajahan yang terbesar di dalam sejarah Nusantara iaitu Perang Kedah-Siam (di Tanah Melayu), Perang Kastilla (di Borneo) dan Perang Gowa (di Sulawesi).

PERANG KEDAH-SIAM

Perang Kedah-Siam meletus sewaktu pemerintahan Sultan Ahmad Tajuddin Halim Shah II pada kurun ke 19. Armada Siam pada waktu itu belayar ke Kuala Kedah dengan alasan untuk mendapatkan bekalan makanan bagi menghadapi serangan tentera Burma yang sedang memerangi Siam. Orang-orang Kedah tidak mengetahui tujuan sebenar lawatan tersebut dan menyambut kedatangan armada Siam itu dengan meriah.

Sesudah berlabuh di Kedah, tentera Siam melancarkan serangan mengejut yang seterusnya melumpuhkan Kedah. Seramai 1000 rakyat Kedah telah dijadikan tawanan perang dan dihantar sebagai buruh paksa ke Bangkok. Sultan Kedah terpaksa berundur ke Prai sebelum melarikan diri ke Pulau Pinang dan diberikan perlindungan oleh kerajaan negeri-negeri Selat yang ditadbir British. Kedah telah secara rasmi dijadikan jajahan takluk Siam pada tahun 1821 dan menerima pentadbiran secara langsung dari Bangkok.

Penjajahan ini meletuskan beberapa siri gerakan pembebasan anjuran bangsawan-bangsawan Kedah. Serangan pertama dilancarkan pada tahun 1826 tetapi berjaya dipatahkan Siam dengan bantuan British. Tengku Kudin melancarkan serangan lagi pada tahun 1831 dan berjaya mengalahkan Siam. Namun kemenangan ini tidak kekal dan pasukan Tengku Kudin terpaksa berundur apabila Siam melakukan serang balas dan mengambil semula kota Kuala Kedah.

Walaupun mengalami kekalahan yang berpanjangan dan sekatan daripada pihak British yang bersekongkol dengan Siam, ini tidak langsung mematahkan semangat juang Melayu Kedah. Pada tahun 1839, setelah menyusun strategi peperangan yang mantap, angkatan Kedah menyerang balas dan berhasil mengusir Siam dari Kedah dan seterusnya membebaskan Pattani serta Songkhla dari penguasaan Siam. Kekalahan yang memalukan ini telah menconteng arang di wajah pemerintah Siam dan satu angkatan peperangan yang besar dengan persenjataan moden dan dibantu pihak British telah dikerahkan ke Kedah. Akhirnya, Kedah telah jatuh ke tangan Siam dan ditukar namanya kepada Syburi.

Sultan Ahmad Tajuddin yang tidak rela negerinya mengalami nasib yang sama seperti Pattani yang telah dihapus kesultanannya, telah mencuba memperbaiki hubungannya dengan Raja Siam melalui beberapa siri perbincangan diplomatik. Pada tahun 1842, takhta Sultan Kedah telah dikembalikan oleh Raja Siam kepada baginda Sultan Kedah dan kesultanan Kedah kekal sehingga hari ini sebagai sebuah institusi kesultanan yang diiktiraf oleh kerajaan Malaysia. Catatan sejarah ini menunjukkan orang-orang Melayu Kedah mempunyai semangat juang yang sangat tinggi. Jika pihak Siam tidak dibantu oleh British, berkemungkinan besar Siam tidak dengan sesenang itu dapat menjarah bumi Kedah yang berdaulat. Perjuangan menentang penjajahan ini telah dipandang tinggi oleh seorang pegawai tentera laut British, Kapten Sherard Osborn yang menyatakan:

‘Seperti anjing, orang-orang tempatan di pesisir Semenanjung India menjilat tangan yang mendera mereka; tetapi tidak untuk orang Melayu; dan kita orang-orang Inggeris harus menjadi bangsa yang pertama memberi penghormatan kepada sebuah bangsa yang tidak sewenang-wenangnya tunduk kepada penjajahan dan penindasan’.

PERANG KASTILLA

Sepanyol dan kesultanan Brunei pernah terlibat dalam suatu peperangan yang dianggap antara yang terbesar di dalam sejarah Nusantara iaitu Perang Kastilla. Pada tahun 1576, gabenor Sepanyol bernama Francisco de Sande bersama pengikutnya telah belayar ke Brunei untuk menghadap Sultan Saiful Rijal. Objektif utama mereka adalah untuk menjalin hubungan baik dengan Brunei dan untuk mendapatkan kebenaran mengembangkan ajaran Kristian di wilayah kesultanan ini. Francsico juga menuntut Brunei untuk menghentikan penyebaran Islam di kepulauan Filipina. Dengan berang, Sultan Saiful Rijal menolak permintaan Francisco dan akibat daripada itu, pihak Sepanyol melancarkan peperangan ke atas Brunei pada tahun 1578.

Ekspedisi peperangan menentang Brunei ini melibatkan 2,200 bala tentera. Kota Batu, ibukota Brunei ketika itu telah ditawan pada 16 April 1578 mengakibatkan Sultan Brunei terpaksa melarikan diri ke Jerudong bagi mengatur serangan balas bagi menghalau Sepanyol keluar dari Kota Batu. Setelah berjaya mengumpulkan kekuatan, serangan telah dilancarkan oleh Bendahara Sakam dengan penuh semangat keberanian dan akhirnya beliau berhasil mengusir Sepanyol dari bumi Brunei pada 26 Jun 1578, 72 hari setelah Brunei dijajah Sepanyol. Tentera Sepanyol telah dikejar oleh bala tentera Brunei sehingga mereka lari ke Sabah.

Jika tidak kerana keberanian dan semangat juang yang tinggi pasukan tentera Melayu Brunei, Brunei mungkin akan menjadi sebahagian daripada wilayah takluk Sepanyol di Timur dan merdeka hari ini sebagai sebahagian dari wilayah negara Filipina. Sehingga hari ini, Brunei kekal sebagai sebuah kesultanan makmur yang berdaulat yang masih mengamalkan konsep Melayu Islam Beraja (MIB).

PERANG GOWA

Sultan Hasanuddin Tumenanga Ri Balla Pangkana adalah seorang pemerintah yang disegani yang pernah bertakhta di Gowa, kesultanan yang kini menjadi sebahagian dari sejarah terpenting rakyat Sulawesi. Baginda memerintah dari tahun 1653 sehingga 1669, sewaktu Belanda mencuba keras untuk menguasai wilayah ini dengan Gowa merupakan satu-satunya kesultanan di Indonesia Timur yang masih lagi merdeka.

Pada tahun 1666, Syarikat Hindia Timur Belanda yang dipelopori Kapten Cornelis Spellman bertindak untuk menguasai kesemua kerajaan di Indonesia Timur untuk memonopoli perdagangan rempah. Walaubagaimanapun, Belanda gagal untuk menjajah Gowa.

Untuk menangkis pencerobohan Belanda, Sultan Hasanuddin memperkuat kekuatan tentera kerajaanya untuk menghadapi Belanda. Pihak Belanda juga telah mendapatkan bantuan tentera dari ibu kotanya di Batavia. Sebanyak 250 buah kapal-kapal Gowa belayar dari Pelabuhan Galesong ke laut Banda dan armada Belanda pula diketuai oleh Laksamana Monte Maranno. Peperangan berterusan selama 3 tahun mengakibatkan kerugian yang besar pada kedua-dua pihak. Akhirnya, serangan terakhir Belanda pada 12 Jun 1669 telah melumpuhkan kota Sombaupu dan Gowa akhirnya terjajah. Sultan Hasanuddin kemudiannya diturunkan takhta dan mangkat setahun kemudian pada 12 Jun 1670. Keberanian Sultan Hasanuddin menentang penjajahan disanjung tinggi bukan sahaja oleh rakyat Makassar tetapi juga oleh Belanda yang memberikan jolokan De Hanntjes van Het Oosten (Ayam Jantan dari Benua Timur) kepada Baginda. Gowa kekal sebagai tanah jajahan Belanda sehingga merdeka di dalam Indonesia pada tahun 1950.

KESIMPULAN

Bermula kurun ke 16 Masihi, kerajaan-kerajaan Melayu telah secara sedikit demi sedikit dijajah oleh kuasa-kuasa luar seperti Belanda, Sepanyol, British dan juga kuasa serantau, Siam. Biarpun dijajah dan tanahair mereka dijarah, sejarah telah mencatatkan bahawa bangsa rumpun Melayu tidak dengan mudah menyerah tanpa sebarang penentangan. Kisah ‘tiga perang’ yang dibincangkan iaitu, Perang Kedah-Siam, Perang Kastilla dan Perang Gowa telah membuktikan bahawa orang-orang Melayu telah memberikan penentangan yang hebat dengan semangat juang dan jati diri yang tinggi dalam mempertahankan tanahair mereka daripada penjajahan, walaupun akhirnya tetap jua dijajah.

Kesultanan Brunei yang masih wujud sehingga kini adalah peninggalan warisan Melayu yang boleh dibanggakan di Nusantara – walaupun telah secara sementara dijajah Sepanyol, ianya kekal sehingga kini sebagai sebuah negara Melayu Islam berdaulat yang merdeka. Maka, orang-orang Melayu harus melihat sejarah episod penjajahan ini bukan sebagai suatu alasan untuk menjadi layu, tetapi sebagai suatu semangat bagi membina jati diri untuk berusaha maju ke hadapan dalam membina negara-negara rumpun Melayu yang telah merdeka, tidak kira di Malaysia, Brunei ataupun Indonesia

Mohd Hazmi Mohd Rusli (Ph. D) ialah seorang pensyarah kanan di Fakulti Syariah dan Undang-undang, Universiti Sains Islam Malaysia dan seorang profesor pelawat di Sekolah Undang-undang, Far Eastern Federal University, Vladivostok, Rusia.


Mawlid Alam Melayu

Melayu itu tidak sesekali melupakan alif, ba’ & ta’.

(ا،ب،ت)

Alif: Agama.

Ba’: Bangsa.

Ta’: Tanah Air.

Betapa luas rahmat Allah kepada orang Melayu, bahawa Islam itu sendiri menjadi identiti agama yang tidak terpisah daripada adat budayanya. Adat bersendi syarak, syarak bersendi kitabullah. Malahan tradisi kehidupan orang Melayu itu sendiri walaupun tampak sederhana, banyak diambil daripada roh agama. Hebatnya orang Melayu, paling lemah lembut bertolak ansur dengan bangsa lain, tetapi kental dan teguh mempertahankan akidah ketika diasak penjajah kafir.

Tanah Melayu masih milik Melayu. Malaysia masih berdaulat di bawah Raja-raja Melayu. Tanah Melayu tidak berhasil dimurtadkan keseluruhan oleh penjajah dan pengkhianat, berkat selawat kepada Nabi Muhammad. Amalan selawat yang disebatikan dengan budaya leluhur menjadikan Melayu itu tampak lemah lembut ketika bergaul, namun di dadanya tersimpan kasih sayang yang jujur ikhlas kepada kekasih Allah, tidak sesekali berganjak meskipun dihenjak.

Cinta ialah kekuatan.

Prof al-Habib Syed Muhammad Naquib al-Attas berkata, “Ciri-ciri kesan Islam pada sejarah sesuatu bangsa harus dicari bukan pada perkara-perkara atau sesuatu yang zahir mudah ternampak oleh mata kepala, akan tetapi lebih pada perkara-perkara yang terselip tersembunyi dari pandangan biasa, seperti pemikiran sesuatu bangsa yang biasa terkandung dalam bahasa.”

Kehebatan orang Melayu bersumber daripada selawat.

Tanah air gagal dimurtadkan, adalah berkat selawat.

Amalan selawat Dalail Khairat telah lama diamalkan di alam Melayu. Ia meniupkan roh kerohanian bagi ulama’, kerabat istana dan pejuang kemerdekaan. Silap besar bagi segelintir sarjana palsu yang membidaahkan selawat ini, akibat buta sejarah dan buta mata hati. Jihad hakiki tidak terpisah daripada kasihkan Nabi.

Raja Ali Haji Fisabilillah telah syahid dibunuh penjajah Belanda dalam jihadnya membebaskan tanah air. Di tangannya tergenggam kemas kitab selawat Dalail Khairat. Meski berlumuran darah, dia tidak rela kitab selawat Nabi dipijak petualang bangsa. Di sebelah tangannya pedang terhunus, di sebelah lagi Dalail Khairat.

Silsilah sanad selawat ini sampai ke Nusantara adalah seperti berikut:

Mualimbunsu Syam merekodkan “Dikhabarkan bahawa panglima dan bala-bala tentera Sultan (Melaka) banyak yang menghafal dan mempraktikkan amalan dalam kitab ini (Dalailul Khairat). Maka tidak hairan kalau kitab tersebut sering dijumpai bersama jasad para syuhada yang melawan kafir penjajah di era awal 1511 Masihi, menghadapi pasukan kerajaan Katolik Portugis yang datang menyerang Kesultanan Melaka.”

Syaikh Abdul Aziz bin Mansyur berkata, “Membaca shalawat Dala’ilul Khairat itu kalau bisa sehari khatam. Kalau tidak bisa senhari khatam, seminggu khatam. Kalau tidak bisa seminggu khatam, sebulan khatam. Kalau tidak bisa sebulan khatam, setahun bisa khatam. Kalau tidak bisa setahun khatam, seumur hidup membaca satu kali.”

Tanpa selawat, riwayat Melayu ‘kan tamat.

Iqd al Jauhar fi Maulid al Nabiyy al Azhar karangan Syeikh Ja’far al Barzanji tidak asing di Nusantara. Secara ringkas, kitab ini mengandungi sirah Rasulullah, kisah kemuliaan keturunan baginda, peristiwa isra’ dan mikraj beserta keterangan bentuk tubuh, sifat dan akhlak Nabi Muhammad. Susunan prosa yang mengasyikkan sering dilagukan dengan suara yang merdu.

Barzanji dibacakan orang Melayu ketika:

Imam Mujtahid Abu Syamah al Maqdisi menyatakan, “Di antara perkara baik yang dilakukan pada zaman kami ini ialah perkara-perkara yang diadakan bersempena dengan hari Maulid seperti bersedekah, melakukan perkara-perkara yang baik dan melahirkan perasaan gembira. Di dalam mengadakan majlis seumpama ini, di samping melakukan kebaikan kepada faqir miskin, ia melahirkan kecintaan terhadap Baginda.”

Syeikh Fuad al-Maliki berkata, “Amalan Barzanji yang selama ini dilakukan oleh umat Islam adalah salah satu agenda dalam sambutan Maulid Nabi s.a.w yang diadakan di negara ini. Sebutannya sahaja yang berlainan, tetapi pengisian dan tujuannya sama sahaja. Kita dapati, tujuan mengadakan Maulid Nabi s.a.w, tidak lain dan tidak bukan adalah untuk membesarkan syiar Islam.”

Bacaan Barzanji seharusnya dihidupkan semula oleh generasi muda, jangan biarkan ia menghilang bersama generasi berusia. Barangkali, penambahbaikan yang boleh dibuat ialah dengan menerangkan makna bagi setiap bait, agar alunan merdu selawat bukan sahaja didengari, malahan difahami dan dihayati.

Sayyid Alwi Al-Maliki berkata, “Tidak layak bagi seseorang yang berakal bertanya: “Mengapa kalian memperingati mawlid?” Kerana seolah-olah dia bertanya: Mengapa kalian bergembira dengan lahirnya Rasulullah?”

Dr. Muhammad Sa’id Ramadhan Al-Buthi berkata, “Saya ulangi bahawa orang-orang yang hatinya dipenuhi dengan cinta kepada perkara-perkara duniawi, dan keinginan, tidak menghiraukan ucapan saya kerana tidak ada ruang untuk mencintai Nabi, maka saya minta Allah memberi mereka manisnya mencintai Rasulullah … ”

Katanya lagi, “Orang yang tidak berpeluang melihat Rasulullah dalam masa yang sama dia rindukan Rasulullah, maka dengan cara apa untuk dia luahkan rindunya? (Jawapannya) Dengan menceritakan tentang Rasulullah. Menceritakan tentang keperibadian Rasulullah, memuji baginda.”

Mawlid bukanlah bidaah yang dilarang.

Tradisi melayu berasimilasi dengan sunnah. Budaya melayu sudah lama meraikan Mawlidur Rasul. Ia bukanlah suatu perayaan asing yang baru dilangsungkan. Maka, tuduhan bida’ah dan seumpamanya amat tidak wajar ditimbulkan, bahkan ia bisa meretakkan perpaduan kita sekian lama.

Helaian Misa Melayu karangan Raja Chulan mencatitkan sambutan Mawlidur Rasul oleh Kesultanan Melayu Perak. Ketika siap Istana di Pulau Indera Sakti, Sultan Perak berkenan untuk mengadakan Majlis Maulid. Lalu dipanggilnya dari Raja-raja hinggalah rakyat berhimpun. Maka mereka pun bermaulidlah di dalam mahligai itu. Menurut Misa Melayu, mahligai istana mempunyai 7 tingkat dengan setiap tingkatnya terdapat lapis golongan yang bermaulid, berzikir dan berqasidah sehingga gegak-gempita bunyinya. Sehingga ke hari ini, istana Perak masih meraikan mawlid dan majlis tarekat sufi.

Tak Melayu hilang di dunia

Wahai Melayu, kaum terpandang
Para mubaligh, padamu datang
Islam dan iman, sejak kaupegang
Martabat naik, tinggi cemerlang

Allah, Allahu Allah
Allah Allah, Allahu Allah.

Orang Melayu, sedari silam
Kuat memegang, syariat Islam
Pandang luas, tiliknya dalam
Engkau dipelihara, Allah as-Salam

Wahai Melayu, ingat sesepuh
Jangan kaurela akhlakmu runtuh
Adab pekerti mesti perkukuh
Ilmumu tuntut amalmu sumgguh

Jaga adabmu, terhadap Allah
Jangan kau ikut gejala salah
Wajib kaujunjung suruh dan tegah
Kembali menjadi bangsa bermaruah

Sedarlah tuan, zaman dah akhir
Ramai yang rosak, iman gelincir
Lindungi kaumku
Wahai al-Qadir
Kabulkan doa
Dari al-Faqir.

Madah Pujangga Raja Ali Haji Kepada Rasulullah.

Syair Sinar Gemala Mestika Alam ialah karya nukilan ulama’ nusantara, iaitu Raja Ali Haji.

Bismillahir rahmanir rahim

bismillahi permulaan kalam
alhamdulillah Tuhan seru alam
selawatkan nabi sayidil anam
serta keluarganya sahabat yang ikram

wa ba’duhu kemudian daripada itu
faqir mengarang syair suatu
kepada Allah mintak perbantu
menyudahkan maulud nabi yang ratu

Nabi Muhammad rasul yang mulia
ialah penghulu segala dunia
barang siapa berimankan dia
dunia akhirat mendapat bahagia

bangsanya Quraisy yang utama
ayahandanya Abdullah bernama
bundanya Aminah nama selama
binti Al-Wahab yang seksama

masa dia mengandung nabi-Allah
tiadalah berat tiadalah lelah
di dalam Mekkah syarafatullah
beberapa tanda kemuliaan terjumlah

tatkala bundanya mengandungnya
ringan dan senang tiada sakitnya
pada suatu masa waktunya
antara jaga dengan tidurnya

datanglah malaikat memberi khabar
kepada bundanya Aminah muktabar
engkau ini buntingkan sayidil basyar
nabi yang mulia yang amat besar

tatkala hampir akan bulannya
datanglah malaikat mengajarnya
beberapa jampi dengan serapahnya
memeliharakan daripada kejahatan seterunya

pada awal bulan pertama
bermimpilah Aminah perempuan utama
nabi-Allah Adam datang menjelma
berkatalah ia bersama-sama

katanya hai Aminah yang mulia
engkau buntingkan penghulu dunia
beranakkan dia tiada sia-sia
dunia akhirat mendapat bahagia

bulan kedua bermimpilah serta
nabi-Allah Idris memberi berita
kepada Aminah ia berkata
engkau buntingkan junjungan mahkota

bulan ketiga dikata orang
nabi-Allah Nuh datang seorang
berkhabarlah ia dengan yang terang
nabi dibuntingkan futuh berperang

bulan yang keempat tahun Fil
datang kepadanya Ibrahim Al-Khalil
berkhabar kepadanya sirr dan qalil
engkau buntingkan nabi yang jalil

bulan yang kelima khabar yang tentu
nabi-Allah Ismail datang begitu
berkhabar juga demikian itu
akan kelebihan nabi yang ratu

apabila sampai bulan yang enam
nabi-Allah Musa ‘alaihis salam
datang berkhabar di dalam manam
kelebihan nabi sayidil anam

bulan yang ketujuh pula dikata
nabi-Allah Daud datanglah serta
kepada Aminah memberi warta
kelebihan nabi alam semesta

bulan kedelapan nabi Sulaiman
datang dengan kesukaan iman
memberi khabar yang keterangan
buntingkan nabi akhirul zaman

bulan sembilan tidak selisih
datang kepadanya Isa al masih
ia berkata hai kekasih
engkau buntingkan nabi yang fasih

segala nabi yang disebut itu
memberi ia khabar yang tentu
apabila diperanakkan matahari perbantu
namakan Muhammad demikian itu

Allahumma shalli wa sallim ‘alaihi

FASAL 1.

malam Isnin dua belas harinya
dahulu sedikit daripada fajarnya
masa diperanakkan oleh bundanya
beberapa mukjizat zahir padanya

setengah daripada irhash ikram
menerangi cahaya tempat-tempat yang kelam
masyrik dan magrib tempat yang balam
teranglah cahaya sayidil anam

setengah daripada irhash ter’ala
habis tersungkur segala berhala
yang disembah oleh kafir yang cela
ibadatnya batal tiada pahala

setengah daripada hairan kira-kira
bergoncang maligai singgasana Kusra
terkejut atasnya hulubalang tentera
lenyaplah akal budi bicara

padamlah api yang disembah kufar
masa diperanakkan sayidil basyar
beberapa lagi irhash yang besar-besar
di dalam barzanji berpanjangan khabar

dihias syurga pada malamnya
menyerulah segala kainat padanya
masyrik dan magrib tiap-tiap pihaknya
ahla wa sahla perkataannya

Allahumma shalli wa sallim ‘alaihi

FASAL 2.

sifat diperanakkan nabi kita
terkerat pusat bercelak mata
berkhatan memang khabar yang nyata
dengan kodrat Tuhan semesta

beberapa lagi khabar yang sah
tatkala dibuntingkan bundanya Aminah
segala anbiya’ memberi basyarah
kepada bundanya memberi isyarah

masa diperanakkan junjungan alam
hadirlah sertanya Asiah dan Maryam
serta bidadari syurga yang ikram
datang memuliakan nabi yang ‘azam

itulah nabi yang ajaib
bin Abdullah bin Abdul Muntallib
bin Hasyim bi larib’
bin Abdil Manaf nama Liqaib

nama yang betul Al-Mughirah
bin Qusai bin Hakam bin Murrah
bin Ka’ab bin Luwai masyhurah
bin Ghalib bin Fihar bin Quraisyiyah

keturunan daripada nabi-Allah Ismail
bin nabi-Allah Ibrahim al-khalil
nabi kekasih ra-izil jalil
dunia akhirat dialah zhalil

Allahumma shalli wa sallim ‘alaihi

FASAL 3

wafat dahulu ayah bundanya
tinggallah ia dengan yatimnya
tinggal mamaknya memeliharakannya
kata orang Abu Thalib namanya

menyusukan dia beberapa jariyah
perempuan yang baik-baik shahbul ‘affah
setengah daripadanya Tsuaibah al-Aslamiyah
setengah daripadanya Halimatus Sa’diyah

mamaknya memeliharakan bersungguh-sungguh
makan dan minum ialah merengkuh
seumpama menating minyak yang penuh
karena ia orang tua senonoh

masa kecilnya beberapa ‘ajaibiyah
irhash yang nyata mukhaliful ‘addah
dipayungkan oleh awan yang rendah
beberapa lagi ajaib yang indah

seperti tersebut di dalam siarah
memberi salam setengah hajarah
susu yang hampa jadi mencurah
tiadalah payah lagi diperah

ajaib manusia pada masanya
melihatkan irhash berbagai macamnya
di dalam Mekkah beberapa zamannya
tiada pernah seumpamanya

Allahumma shalli wa sallim ‘alaihi

FASAL 4

umurnya sampai duabelas ‘am
dibawa mamanya ke negeri Syam
pergi berniaga dagangan bermacam
berjual beli siang dan malam

seorang ulama rahib yang ihsan
dikenalnya nabi akhirul zaman
ia pun terkejut serta hairan
keluarlah tuturnya tiada tertahan

aku melihat rasul yang mulia
jadi penghulu sekalian dunia
Taurat dan Injil menyebutkan dia
sifat nubuwahnya nyata sedia

kayu dan batu sujud baginya
khatamun-nubuwah antara belikatnya
apabila mamanya mendengar khabarnya
ia terkejut serta takutnya

lalu disuruhnya hantar pulang
takutkan fitnah Yahudi jembalang
tiada berapa lamanya berselang
mamaknya balik ke negeri terbilang

yaitu Mekkah negeri sendiri
sampai ke Mekkah berdiam diri
memeliharakan nabi sehari-hari
makan dan pakai yang ugahari

Allahumma shalli wa sallim ‘alaihi

FASAL 5

apabila sampai umurnya ramuzkah
pergi berniaga ke negeri Bashrah
membawa modal Siti Khadijah
perempuan yang mulia di dalam Mekkah

serta khadamnya Maisyarah namanya
dengan nabi disuruhkannya
serta beberapa khalifah sertanya
daripada Quraisy kaum kerabatnya

apabila sampai ke negeri Bashrah
berhentilah nabi pada satu arah
bertentangan dengan suatu shauma’ah
bagi pendeta nashraniyah

namanya datuk Nastur Nashrani
dikenalnya nabi habibur rahmani
sebab beberapa pertandaan seni
daripada irhash Tuhan rabbani

bersandar kepada kayu hampirnya
sudah tersebut di dalam kitabnya
tiadalah lain daripadanya
melainkan nabi juha mustahiknya

dia pun datang menghormatkan
kepada Maisyarah ditanyakan
alamat di mata diizahirkan
Maisyarah mengata ia bahkan

apabila selesai daripada hal
berbalik ke Mekkah nabi yang akmal
serta kaumnya berambal-ambal
serta keuntungan daripada modal

sekira-kira negeri Mekkah dekat
zahirlah pula irhash dahsyat
Siti Khadijah ada melihat
nabi dinaungi dua orang malaikat

apabila tiba nabi yang syahda
berjumpalah dengan Siti yang muda
berkhabarlah dagangan untung berganda
Siti pun suka di dalam dada

datanglah hidayah yang akbar
daripada Tuhan ilahul jabbar
kepada Khadijah perempuan ahyar
jatuhlah hatinya dengan sebentar

hendak bersuamikan nabi yang muda
karena ada kelebihannya ada
mukjizat dan irhash beberapa tanda
perkhabaran Maisyarah sudah memada

kepada rasulullah dikhabarkannya
barang yang dimaksud kepada hatinya
bersuamikan jua kehendaknya
rihul-iman sudah diciumnya

selesailah nabi mendengarkan peri
berangkatlah balik ke rumah sendiri
segala mamanya kanan dan kiri
berkhabarlah nabi akan hal diri

gemarlah segala mamanya tuan
karena Khadijah setinggi-tinggi perempuan
di dalam bangsa Quraisy sekalian
bangsa dan rupa serta hartawan

pergilah Abu Thalib serta mama
meminang Khadijah perempuan utama
kepada walinya yang utama
tiada tertahan lalu diterima

sudah selesai demikian itu
nikah kahwinlah serta bersatu
duduklah keduanya beberapa waktu
dapatlah anak satu ke satu

Allahumma shalli wa sallim ‘alaihi

FASAL 6

tatkala sampai umur empat puluh
dibangkitkan Allah jadi pesuruh
mendirikan ugama yang amat teguh
segala ugama habislah runtuh

tiadalah diterima ilahul ‘alam
selain daripada ugama Islam
dimulai dengan ra-itul manam
seperti cahaya falak-ul subhul ikram

hikmatnya jangan ia terperanjat
akan melihat malaikat yang hebat
yaitu Jibrail malaikat yang kuat
jadi suruhan rabbul kainat

kemudian daripada itu halnya
menjauhkan diri daripada kampungnya
suka bersunyi seorang dirinya
di bukit Hira’ konon khabarnya

bagi Bukhari punya perkataan
di jabal Hira’ kira-kira sebulan
li ibni Ishaq pada bulan ramadhan
keduanya itu riwayat handalan

pada malam tujuh belas lailatul qadriyah
malaikat Jibril pun datanglah
katanya iqra’ makna bacalah
jawab nabi yang dibaca apalah

dipeluk Jibrail serta dipicitnya
katanya iqra’ dengan sesungguhnya
dijawab bagaimana bacaannya
dipeluk Jibrail serta diajarnya

katanya iqra’ bismirabbika
membacalah nabi tiadalah leka
kemudian dari itu beberapa ketika

kemudian Jibrail datang semula
membawa firman Allah ta’aala
ya ayyuhal mudatsir dibacakan pula
kemudian yang lain Quran yang a’la

Allahumma shalli wa sallim ‘alaihi

FASAL 7

nabi pun berhadap kepada kaumnya
membawa firman amar nahinya
kebanyakan Quraisy mendustakannya
melainkan Abu Bakar membenarkannya

setengah Quraisy membenarkannya
mana-mana yang terdahulu pada azalnya
membenarkannya bersungguh hatinya
tiadalah takut atau gentarnya

seperti Ali karamullahu-wajhah
dan perempuannya Siti Khadijah
dan Zaid bin Haritsah
demikian Bilal ibni Rabbah

kemudian Usman bin Thalhah
dan Sa’ad dan Sa’id kedua bertuah
dan ibni ‘Auf ibni Shafiah
dan lain daripada Quraisyiyah

dan lain mana-mana untung janji
masuklah ia ugama terpuji
ditinggalkannya ugama yang keji
mengikut ugama shahibul furaji

mana-mana yang disesatkan Allah
seperti Abu Jahal laknatullah
akan nabi didustakannyalah
jadilah syaitan seteru Allah

nabi sebagai jua menyeru
tiada diperdulikan bapa dan ibu
tiadalah takut langgar dan serbu
seumpama tetap kota dan kubu

lain daripada itu beberapa pula
suruh dan larang Allah ta’ala
di dalam Quran ‘azza wa jalla
perintahan yang baik tiada cela

Allahumma shalli wa sallim ‘alaihi

FASAL 8

apabila dizahirkan olehnya nabi
ugama Islam yang terpuji
mendustakan kaumnya ahlil-makki
menyakiti dengan sumpah dan maki

tiada diindahkan nabi Muhammad
bersungguh-sungguh juga mengajar ummat
melepaskan daripada kafir zhalalat
di negeri akhirat boleh selamat

tiadalah mereka itu mengindahkan dia
diperbuatnya juga perbuatan sia-sia
menyakitkan nabi beberapa bahaya
sampai dilontarnya nabi yang mulia

di dalam hal yang demikian itu
diperintahkan oleh Tuhan yang satu
mikraj ke langit khabar yang tentu
mukjizat yang besar demikian itu

apabila mati Abu Thalib mamanya
serta Khadijah isterinya
kesakitanlah muslimin sekaliannya
beberapa kesusahan ditanggungnya

di dalam tiada beberapa lama
berpindahlah nabi Muhammad ternama
ke negeri Madinah yang utama
di situlah bertambah keras ugama

ketika itu teranglah kelam
tampak tingginya ugama Islam
tampak kehinaan kafir yang tenggelam
berhujah berperang mukanya hiram

perang Badar permulaannya
perang Uhud kemudiannya
perang Khandaq mengiringinya
perang Khaibar pula di belakangnya

tiap-tiap perang nabi yang mulia
si kafir juga mendapat bahaya
terbunuh tertawan dijadikan sahaya
Islam juga mendapat bahagia

sebab nabi rasul yang benar
mukjizatnya Quran yang amat besar
khabar yang gaib khabar izhar
semuanya berbetulan dengannya khabar

ugama Islam kekal berdiri
ilal akir yaumid dahari
mansuh sekalian ugama yang bahari
Yahudi Nasrani demikain peri

hingga sampai pada khalifahnya
mendirikan ugama sangat teguhnya
Syam dan Rum, Parsi sertanya
dilanggar diperang dikalahkannya

sebab berperang ugama yang mulbih
nabi Muhammad lisanul fasih
hatinya suci sangatlah bersih
akan dunia tiada ia kasih

sifat kepujian dihimpun kepadanya
sifat kecelaan jauh daripadanya
hai segala kamu umatnya
ikut olehmu akan jalannya

serta kasih akan dianya
sukakan olehmu mendengar kisahnya
apalagi bulan mauludnya
harus dibesarkan itu waktunya

seperti makan minum ugahari
jangan yang berat menyakiti diri
menzahirkan kesukaan demikian peri
kepada ahlil Islam masyhuri

karena beberapa negeri yang besar
mengerjakan maulud sayidil basyar
tiada ada ulama yang ingkar
karena adat hasanah yang benar

tamatlah syair maulud ini
bahasa Melayu di sebelah sini
aku mukhtasarkan hai ikhwani
kuambil waqa’ahnya sahaja begini

Rujukan:

1. Hj Wan Mohd Shaghir Abdullah. 2000. Penyebaran Thariqat-thariqat muktabarah di dunia melayu. Khazanah Fathaniah.

2. Pdf Dalail Khairat. http://www.4shared.com/document/705-w2nH/01_Dalail_Khairat__Bahagian_1_.html

3. Pdf Barzanji. https://penuntutilmu.files.wordpress.com/2016/11/2008-amalan-barzanji-menurut-perspektif-islam.pdf

4. Syair Raja Ali Haji. http://www.rajaalihaji.com/en/works.php?a=Ny9lL3c%3D=

5. SILSILAH THARIQAH AL-JAZULIYAH: SHALAWAT DALAILUL KHAIRAT. http://arifmuzayinshofwan.blogspot.com/2013/12/silsilah-thariqah-al-jazuliyah-shalawat_6372.html?m=1

6. Seni Barzanji dun Marhaban: Sejarah dun Amalannya Dalam Masyarakat Melayu. http://ddms.usim.edu.my/bitstream/123456789/9166/1/Vol.14.Dec%202014%20part%203.pdf

7. Mujahid Ghazi Therawasi

8. Maktab Penyelidikan Tamadun Islam Nusantara

9. Hasanudin Yusuf


Kenapa Sultan Al-Fateh Mendakwa Dirinya Maharaja Rom?

Istilah “Rum” berasal dari sebutan lidah Arab untuk Empayar Rom. Orang-orang Seljuk menamakan tanah dan kerajaan serpihan Empayar Seljuk yang bertapak di Anatolia sebagai Kesultanan Rum kerana ia diasaskan di wilayah yang secara tradisi dikenali sebagai Rom Timur, atau juga dikenali sebagai Byzantine.

Lazimnya, mereka dan keturunan mereka (Uthmaniyah atau Turki) sering dianggap sebagai orang Rom hasil kacukan dengan bangsa Turki yang menunggang kuda yang hidup secara nomad. (pendiri Uthmaniyah adalah suku Kayi Oghuz yang kabur asal usulnya).

Kalau nak berspekulasi, kita kena rujuk sejarah asimilasi bangsa nomad dari timur yang mungkin dah berlaku seawal zaman Empayar Alexander the Great, atau Empayar Parsi Achaemenid.

Mungkin Uthmaniyah memiliki hubungan dan pengetahuan sejarah dengan semua bangsa kuno ini. Kerana suatu bangsa sentiasa berperang dengan bangsa yang sama tetapi generasi berbeza, pemerintahan politik sering bertukar ganti, tetapi rakyat kebiasaannya akan kekal berpopulasi dan berasimilasi sepanjang zaman jika tidak bermigrasi.

Tapi semua orang dah amat mengenali Empayar Uthmaniyah pada zamannya sebagai mana Empayar Rom sebelumnya. Habis, kenapa seorang raja seperti Sultan Mehmet II al-Fateh memerlukan keabsahan atau mandat sebagai Maharaja Rom disaat baginda sendiri sudah ada nama yang cukup besar? Masih tiada jawapan yang jelas.

Walau apa jua kesimpulannya. Satu hal yang pasti adalah Mehmet II amat serius mengejar cita-cita mahu menggantikan Empayar Rom, bahkan selepas kejayaan baginda di Konstantinopel, sedekad kemudian Uthmaniyah meneruskan kempen perang di Eropah terutamanya terhadap Republik Venetia di Itali dari tahun 1463 hingga 1479.

Selepas memeterai perjanjian yang berjaya merugikan Venetia, baginda meneruskan kempen dengan memerangi Kerajaan Hungary namun kekalahan tentera Uthmaniyah dalam Pertempuran Breadfield menunda perang Uthmaniyah-Hungary pada Oktober 1479.

Waktu itu Itali sedang berpecah belah, Mehmet yang telah menduduki Albania melihat ini satu peluang untuk dia menakluki Rom. Uthmaniyah bermula dengan mengepung kota Otranto di Naples.

Pada awalnya tuah silih berganti memihak kepada Uthmniyah sehinggalah pada 3 Mei 1481, Sultan Mehmet II al-Fateh meninggal dunia akibat diracun, tanpa sempat menyempurnakan cita-citanya.

Namun itu tidak semestinya menjadi sebab utama Mehmet mahu menakluki Rom. Mengisytiharkan dirinya sebagai ‘pewaris sah’ takhta Empayar Rom tidak mengubah fakta bahawa Uthmaniyah adalah kuasa luar yang menakluki Konstantinopel.

Atau lebih jelas lagi, tindakan Sultan Mehmet II memakai gelaran “Sultan”, “Kayser-i Rûm (Maharaja Rom)” dan “Khan” tidak ubah seperti Ratu Victoria dan Raja George VI yang memakai gelaran “Ratu India” dan “Maharaja India”.

Namun tidak dinafikan, Uthmaniyah memiliki darah hibrid kaum nomad seperti Turki dan kaum kaukasia seperti Yunani. Dalam kes Uthmaniyah, faktor Yunani memeluk Islam adalah lebih jelas. Hampir kesemua para wazir dan pasha yang berkhidmat untuk Uthmaniyah adalah keturunan Yunani Byzantine yang memeluk Islam.

Sultan Mehmet II menganggap dirinya adalah keturunan Ioannis Celep Komnenos, anak saudara Maharaja Byzantium. (walaupun ibunya dipercayai berketurunan Serb) Hampir semua anggota kerabat bekas Maharaja Byzantium terakhir yang memutuskan untuk terus tinggal di Konstantinopel telah memeluk agama Islam.

Mesih Pasha dan Hass Murad Pasha berasal dari keluarga Palaeologus, mereka adalah anak-anak saudara Maharaja terakhir dinasti itu, Veli Mahmud Pasha pula adalah dari klan diraja Angelos, dan ramai lagi.

Bahkan, Dinasti politik Koprulu yang berbangsa Albania melahirkan enam orang wazir kepada Empayar Uthmaniyah. Secara teknikalnya, kebanyakan orang Albania yang selalu mengungkit-ungkit sejarah “bangsa Turki” yang telah menindas bangsanya itu sebaliknya menjadi penindasan oleh para menteri berbangsa Albania terhadap rakyat Uthmaniyah, kalau mereka nak cakap pasal penindasan lah.


40, 000 Orang Yahudi Berhutang Budi Pada Lelaki Jepun Ini

Dalam lipatan sejarah, orang Yahudi kerap kali mengalami detik pemban.taian dan pengu.siran berskala massa. Baik ia di tangan Shalmeneser dari Assyria (722 SM), Nebuchadnezzar dari Babylon (597 SM), Claudius dari Rom (41 M), mahupun Ferdinand dari Aragon (1492 M). Namun, tidak satu pun daripada episod berkenaan dapat menandingi pemban.taian 1941-1945 di tangan Jerman.

Ia bukan sekadar peristiwa paling tra.gis dan berda.rah dalam sejarah Yahudi, malah merupakan ge.no.sid paling menge.rikan pernah berlaku di dunia. Angka kor.bannya mencecah 6 juta orang termasuk sejuta kanak-kanak. Ini jauh melebihi angka kor.ban Pemban.taian Rwanda 1994 (800,000 – 1 juta orang), Pemban.taian Armenia 1915-1923 (1 hingga 1.8 juta orang), dan Pemban.taian Kemboja 1976-1980 (1.7 hingga 2 juta orang). (Thayer, 2014)

Bagi menggambarkan betapa dahsyatnya peristiwa tersebut, bayangkan seluruh negeri Selangor tiba-tiba sahaja sunyi akibat semua penduduknya ma.ti – ditem.bak, dibu.ru, diasingkan, dan kemudian tewas akibat kebu.luran dan jang.kitan. Itulah apa yang dialami oleh orang Yahudi di Eropah selama setengah sedekad. Mana yang selamat, mereka mencari tempat di negara-negara asing seperti Filipina, Jepun, China, Iran, Turki, Amerika Syarikat, dan lain-lain.

Perpindahan sebegini bagaimana pun mustahil tanpa adanya bantuan luar. Salah seorang yang paling berjasa ialah Chiune Sugihara, diplomat Jepun di Lithuania yang menyelamatkan seramai 6,000 orang Yahudi dengan keturunan mereka pada hari ini mencecah sehingga 40,000 orang. (Brockell, 2021)

Tentu sekali, Chiune bukanlah satu-satunya individu yang berjasa. Sejarah turut memperingati nama-nama seperti Oskar Schindler, Hans Calmeyer, Johan van Hulst, dan Franks Towers. Cuma dalam artikel kali ini, mari kita bercerita tentang Chiune dahulu.

Beliau dilahirkan pada 1 Januari 1900, hari pertama bagi kurun ke-20 Masehi. Membesar di Mino (sebuah pekan di Gifu), Chiune merupakan anak kedua daripada enam beradik – lima lelaki dan seorang perempuan. Bapanya bekerja dalam jabatan percukaian di Kozuchi. Jadi, keluarga mereka kerap berpindah – dari Gifu ke Niu-Gun, ke Yokkaichi dan akhirnya ke Nakatsu. Atas sebab itu jugalah, Chiune bersekolah di banyak tempat.

Pada tahun 1918, beliau melanjutkan pelajaran ke Universiti Waseda di Tokyo. Ini, selepas beliau dengan selamba menghantar kertas ujian kosong semasa menduduki peperiksaan kemasukan ke kolej perubatan di Seoul. Ia gara-gara beliau enggan menuruti kehendak bapanya yang mahukan beliau menjadi doktor. (Hernon, 2021)

Setahun kemudian, beliau dihantar ke Harbin, China untuk mendalami bahasa Russia dan Jerman. Ini sebagai persediaan bagi menjawat kedudukan dalam Kementerian Luar Negara di bandar sama. Ketika di Harbin, Chiune sempat menguruskan pembinaan Landasan Kereta Api Manchuria Utara pada 1933 yang melibatkan kerjasama dengan Kesatuan Soviet. Namun berikutan penin.dasan Jepun ke atas warga Manchukuo (negara boneka Jepun di timur laut China), Chiune meletak jawatan dan kembali ke negara asal.

Beliau kemudian dihantar ke Finland dan sempat bertugas di sana selama dua tahun sebelum dipindahkan ke Konsulat Jepun di Kaunas, Lithuania pada Ogos 1939. Tugasnya di Kaunas adalah memata-matai perkembangan Jerman (sekutu Jepun) dan Kesatuan Soviet di rantau Baltik (People, n.d). Sememangnya, kedua-dua negara itu baru sahaja menandatangani Perjanjian Molotov-Ribbentrop pada 23 Ogos tahun sama. Perjanjian tersebut kemudian disusuli oleh se.rangan Jerman ke atas Poland pada 1 September.

Bagi sejarah dunia, se.rangan tersebut menandakan bermulanya Pe.rang Dunia Kedua. Bagi orang Yahudi, ia menandakan detik mulanya episod duka buat mereka. Sementara bagi Chiune pula, itulah peristiwa yang mengabadikan namanya.

Sebaik sahaja wilayah barat Poland dikuasai Jerman, puluhan ribu orang Yahudi dipaksa meninggalkan kediaman mereka – sama ada dihantar ke geto-geto di sekitar Poland ataupun lari menyelamatkan diri ke negara jiran seperti Lithuania. Namun setahun kemudian, keadaan di Lithuania juga tidak selamat. Ia diduduki oleh Kesatuan Soviet pada 15 Jun 1940. Pe.rang Dunia masih rancak bergolak. Jadi, kekal berada di Lithuania bukanlah satu hal yang bijak. Mereka semua perlu bergerak.

Untuk itu, seorang konsul Belanda bernama Jan Zwartendijk mengeluarkan permit yang membenarkan Curacao dijadikan sebagai destinasi akhir buat para pelarian Yahudi dari Poland dan Lithuania. Cuma, untuk sampai ke sana, mereka tetap memerlukan visa perjalanan. Di sinilah Chiune memainkan peranan.

Pada tanggal 18 Julai 1940, pejabatnya di Kaunas mula dikerumuni pelarian yang mahukan visa perjalanan. Chiune lantas menghubungi Kementerian Luar Negara Jepun di Tokyo bagi meminta kelulusan untuk mengeluarkan visa perjalanan. Namun, tiga kali beliau membuat permohonan, tiga kali juga ia tidak diluluskan. (Hernon, 2021)

Chiune apa pun tetap jadi Chiune. Kalau jawatannya di Harbin pun selamba dilepaskan demi mempro.tes penin.dasan, inikan lagi keadaan di Lithuania. Larangan mengeluarkan visa perjalanan untuk pelarian sama sekali tidak diendahkannya.

Kata Chiune, “Sesiapa pun akan merasakan sentimen sebegini bila melihat sendiri wajah mereka yang merayu sambil menangis. Sesiapa pun akan cuba bantu dan cuba bersimpati. Saya tahu akan ada yang melaporkan tindakan saya kelak. Tapi saya fikir, inilah apa yang patut saya lakukan. Saya mungkin menging.kari perintah kerajaan. Tapi jika saya tidak menging.kari kerajaan, saya akan menging.kari Tuhan.” (Naudus, 2021)

Maka dalam tempoh enam minggu bermula dari pertengahan Julai hingga awal September, Chiune menghabiskan sehingga 18 jam sehari bagi mengeluarkan sebanyak 2,139 visa perjalanan – kesemuanya menggunakan tulisan tangan dan cop manual, sehelai demi sehelai dan seorang demi seorang (Rankin, 2020). Jumlah visa yang dikeluarkannya itu cukup untuk dimanfaatkan oleh kira-kira 6,000 orang – lima kali ganda lebih banyak berbanding pelarian Yahudi yang bersuaka di Filipina. (Park, 2015)

Selain memberikan mereka visa, Chiune turut mengadakan rundingan dengan Soviet bagi membenarkan para pelarian mengambil Kereta Api Trans-Siberia untuk menuju ke pelabuhan Vladivostock. Kemudian dari sana, mereka menaiki kapal ke Tsuruga, Jepun dan dalam masa sepuluh hari perlu melanjutkan perjalanan sama ada ke Caribbean, Canada, ataupun Australia.

Bagi Chiune sendiri, selepas pejabatnya di Kaunas ditutup pada 4 September 1940, beliau dipindahkan ke Konigsberg (Prussia), Prague (Bohemia) dan kemudian ke Bucharest (Romania). Empat tahun kemudian, Bucharest dikuasai Kesatuan Soviet. Chiune sekeluarga sempat menjadi taha.nan selama 18 bulan sebelum dibenarkan pulang ke Jepun pada 1946.

Sebaik tiba di Jepun pada tahun berikutnya, Chiune ditamatkan perkhidmatan ekoran tindakannya di Lithuania. Nama beliau turut disenarai hitam dalam jabatan kerajaan sekali gus Chiune tidak lagi dapat bekerja di sektor berkenaan.

Wang pencennya kecil. Tidak cukup untuk menampung kehidupan enam beranak. Jadi, Chiune pun melakukan berbagai-bagai kerja termasuklah memasang mentol dari rumah ke rumah (People, n.d). Kehidupannya tidaklah melarat, tetapi tidak lagi semewah semasa beliau bertugas sebagai diplomat.

Ini, harga yang perlu dibayar Chiune demi menebus kehidupan kedua buat 6,000 insan Yahudi yang sama sekali tidak berkongsi sebarang pertalian darah dengannya. Ia suatu jasa yang tidak pun dipaksakan oleh sesiapa, dan tidak juga diketahui oleh sesiapa hatta anak bongsunya sendiri, Nobuki Sugihara yang lahir sembilan tahun selepas kejadian di Lithuania. (Rankin, 2020)

Segalanya hanya terungkap setelah beliau dianugerahi gelaran Righteous Among the Nations (Anugerah Yad Vashem) oleh kerajaan Israel pada 1985. Namun setahun kemudian, Chiune menghembuskan nafasnya yang terakhir pada tanggal 31 Julai akibat komp.likasi jantung. Jasadnya disemadikan di Kamakura dan bagi memperingati jasanya, tahun 2020 diisytiharkan oleh Israel sebagai Tahun Chiune Sugihara. Legasi beliau tidak terhenti di situ. Nama Chiune Sugihara turut diabadikan pada jalan, muzium, dan bahkan batu asteroid. (Hernon, 2021)

Walaupun jasa beliau cuma meliputi 1/1000 dari mangsa korban pemban.taian Jerman, ia memadai untuk menitipkan satu sisi kemanusiaan yang cukup mengesankan – sisi yang turut ditunjukkan oleh putera Mehmet al-Fateh, Sultan Beyazid II semasa Ferdinand of Aragon mengeluarkan Dekri Alhambra yang menghalau puluhan ribu Yahudi dari Semenanjung Iberia pada tahun 1492.

RUJUKAN

Brockell, Gillian. (2021). ‘A Japanese Schindler’: The remarkable diplomat who saved thousands of Jews during (ditapiskan). The Washington Post.

Hernon, Matthew. (2021). Spotlight: The Story of Japan’s Schindler, Chiune Sugihara. Tokyo Weekender.

Naudus, Philip S. (2021). This Japanese Man Saved 6,000 Jews – But His Name Lives in Obscurity. History of Yesterday.

Park, Madison. (2015). How the Philippines saved 1,200 Jews during the (ditapiskan). CNN.

Rankin, Jennifer. (2020). My father, the quiet hero: how Japan’s Schindler saved 6,000 Jews. The Guardian Post.

Thayer, Mallory. (2014). World’s Worst (ditapiskan). Borgen Magazine.

The Famous People. (n.d). Chiune Sugihara.


Comfort Women: Jenayah Perang Fasis Jepun Di Malaysia

Dalam
artikel ‘comfort women’ tidak lama dahulu, saya hanya menyentuh perihal jenayah
seksual yang kejam ini ke atas ramai wanita di negara-negara yang pernah Jepun
seperti Korea Selatan dan Indonesia. Tetapi tidak ramai tahu jenayah sebegini
turut berlaku di Malaysia semasa tahun-tahun penjajahan negara Matahari Terbit
itu semasa Perang Dunia Kedua (WWII). Dan seperti mana kisah-kisah yang
dipaparkan dalam artikel sebelum ini, ia amat sadis dan menyedihkan.

Sebelum
saya bercerita kisah-kisah comfort women membabitkan warga kita, elok jika kita
ingati semula apa itu comfort women. Menurut Michiko Nakahara dari Universiti
Waseda, ‘sistem stesen keselesaan’ diperkenalkan Jepun semasa WWII di
kawasan-kawasan yang diduduki mereka. Ini bagi mengelakkan berlakunya aktiviti
rogol wanita tempatan oleh pihak tentera, mengurangkan tentangan penduduk
tempatan, mengelak mereka dijangkiti penyakit bawaan seksual (STD) dan mengelak
insiden ini diketahui komuniti antarabangsa.

Pada
awalnya, golongan pelacur diambil sebagai bahan pemuas nafsu pihak tentera dan
mereka ini datang sama ada dari Jepun, koloni seperti Semenanjung Korea dan
Taiwan serta negara-negara yang dijajah mereka ketika itu. Menurut Nakahara
lagi, wanita-wanita yang menjadi sasaran berumur antara 17 hingga 28 tahun dari
semua kumpulan etnik dan dibayar $150 ketika itu. Beliau berkata demikian
semasa membentangkan kertas kerjanya yang bertajuk ‘Comfort Women in Malaysia’
semasa Persidangan Kajian Malaysia Antarabangsa Ketiga di Universiti Kebangsaan
Malaysia pada tahun 2001.

Menurut
Nakahara lagi, terdapat beberapa tempat yang menjadi tempat tentera-tentera ini
melampiaskan nafsu buas mereka. Di Kuala Lumpur misalnya menyatakan beberapa
lokasi iaitu sebuah banglo di belakang Dewan Perhimpunan Cina Selangor, empat
bangunan besar sepanjang Jalan Gurney (kini Jalan Tun Razak) bersebelahan
Perpustakaan Negara, Hotel Tai Sun yang terletak di hadapan bekas Penjara Pudu
dan sebuah rumah besar sepanjang Jalan Ampang. Selain itu, beberapa lokasi lain
di seluruh negara turut dinyatakan seperti sebuah banglo gaya Tudor yang kini
menjadi premis MCA Cawangan Kuala Pilah di Kuala Pilah, Negeri Sembilan dan
Hotel Tong Lock di simpang Jalan Burma dan Jalan Zainal Abidin, Pulau Pinang.

Satu
kisah yang direkodkan Nakahara berkenaan seorang wanita yang hanya dikenali
sebagai P. Semasa dijadikan sebagai comfort women, bukan sekali dua dia menjadi
kebuasan nafsu tentera Jepun termasuk dirogol berkali-kali oleh mereka. Akibat
tindakan ganas mereka, bahagian rahimnya dijangkiti kuman sehingga ia perlu
dibuang. Walaupun dia kemudian berkahwin pada tahun 1951 dan mempunyai dua
orang anak angkat pada tahun 50-an, P terlalu trauma sehingga membenci hubungan
seksual dan enggan membenarkan suami tercinta menyentuhnya. Ini menyebabkan
suaminya meninggalkan dia untuk bersama dengan orang lain. Selain itu, P juga
mengalami pelbagai penyakit seperti ulser perut, penyakit jantung, tekanan
darah tinggi dan diabetis.

Selain
kisah P, Nakahara turut merekodkan kisah seorang wanita Melayu yang menjadi
hamba seks tentera ini. Dalam keterangannya, wanita itu bercerita, “Saya
bekerja seperti seekor binatang, mereka memperlakukan saya sesuka hati. Saya
terpaksa mematuhi arahan mereka sehinggalah mereka menyerah kalah.” Anak wanita
itu menceritakan ibunya sentiasa mengalami mimpi ngeri dan menangis semasa
tidur. Dan bila dia terjaga dari mimpi buruknya itu, dia merayau tanpa apa-apa
tujuan. Nakahara menambah, “Dia memberitahu saya dia sentiasa memohon keampunan
Tuhan atas segala dosa yang dilakukan. Dia masih menderita dari memorinya itu
dan perasaan bahawa dia bersalah. Tiada orang dalam kampungnya pernah
memberitahunya bahawa dia tidak bersalah atas apa yang berlaku itu.”

Mungkin
ada yang tertanya-tanya mengapa hal ini tidak diperjuangkan oleh pihak
kerajaan. Sebenarnya, ia cuba dibangkitkan pada tahun 1990-an menerusi Datuk
Mustapha Yaakub. Datuk Mustapha yang ketika itu berkhidmat sebagai Setiausaha
Pemuda UMNO menghadiri Persidangan Jawatankuasa Siasatan Antarabangsa berkenaan
Jenayah Perang Jepun yang diadakan di Kathmandu, Nepal pada 16 dan 17 Oktober
1992. Jawatankuasa antarabangsa ini dianggotai oleh Malaysia, Algeria,
Perancis, Jepun, Thailand, Pakistan, India, Bangladesh, Nepal dan Sri Lanka.
Beliau bertanggungjawab mengumpul maklumat kekejaman tentera Jepun semasa
mereka menduduki Tanah Melayu, Sabah dan Sarawak antara tahun 1942 hingga 1945.

Sekembalinya
beliau dari Kathmandu, Datuk Mustapha meminta mana-mana mangsa kekejaman Jepun
tampil ke hadapan. Hasil dari semua laporan ini kemudiannya akan dibentangkan
pada Persidangan Hak Manusia Dunia PBB pada May 1993 di Vienna, Austria dengan
harapan keterangan-keterangan dari negara-negara Asia terutama Malaysia
didengar. Dari situ, ia boleh dijadikan asas untuk mendesak Jepun membayar
sejumlah besar pampasan dan memohon maaf atas perlakuan jenayah mereka itu.
Hasilnya dalam tempoh empat bulan, 3,500 surat dihantar untuk menyatakan kisah
mereka termasuk kisah P dan wanita Melayu yang saya nyatakan di atas.

Mereka
melihat kerajaan yang dipimpin Tun Dr Mahathir Mohamad (penggal pertama sebagai
Perdana Menteri) ketika itu dilihat serius mahu menangani isu ini dan dilihat
bersedia meminta bayaran pampasan dan permohonan maaf dari Tokyo. Tetapi entah
di mana silapnya, laporan testimoni yang disediakan Datuk Mustapha tidak
dibentangkan di Vienna atas arahan Menteri Pertahanan merangkap Ketua Pemuda
UMNO ketika itu, Datuk Seri Najib Razak (berkemungkinan atas arahan Perdana
Menteri dan Presiden UMNO Tun Dr Mahathir demi menjaga hubungan baik Kuala
Lumpur-Tokyo).

Keengganan
pihak kerajaan untuk berbicara soal ini nyata mengecewakan. Pada tahun 2015,
MCA bersedia memperjuangkan hak comfort women yang dianiaya yang hanya mahukan
pihak Jepun mengakui perlakuan keji ini benar-benar berlaku dan Tokyo bersedia
memohon maaf kepada mereka. Hal ini diperjuangkan oleh Ketua Bahagian Aduan dan
Perkhidmatan Awam MCA Datuk Seri Michael Chong selama 20 tahun dan mahukan
keadilan bagi para mangsa yang terlibat. Respon ini timbul selepas perjanjian
comfort women dicapai Korea Selatan dan Tokyo di mana mereka menawarkan bayaran
sebanyak satu bilion yen (RM35.7 juta) sebagai bayaran kepada comfort women
yang menderita di Seoul.

Tetapi
selepas beberapa tahun, ianya kembali sepi walaupun selepas negara menyaksikan
pertukaran kerajaan dari Barisan Nasional kepada Pakatan Harapan. Tatkala itu,
derita para wanita ini terus berpanjangan tanpa sebarang pembelaan. Sementara
maklumat berkenaan jenayah ini langsung tidak diambil perhatian dan dipandang
sepi orang awam termasuk pihak kerajaan atas alasan ianya tidak relevan atau
menjaga hubungan diplomatik yang terjalin. Apakah keadilan bagi mereka terlalu
murah harganya?

SUMBER

1.
Nakahara, Michiko. (2001). Critical Asian Studies (muka surat 581-589). Comfort
Women in Malaysia.

2.
Loone, Susan. (2001). Malaysiakini. Researcher details shattered lives of local
comfort women. https://www.malaysiakini.com/news/4269

3.
The Star. (2015). MCA: Japan must say sorry. https://www.thestar.com.my/news/nation/2015/12/31/mca-japan-must-say-sorry/


Raja-Raja Eropah Mampu Sembuhkan Penyakit Dengan Menyentuh Marhaen?

Setiap raja/pemerintah mempunyai cara tersendiri untuk menggambarkan pemerintahannya mendapat mandat Tuhan. Di negara-negara Barat, mandat ini penting sebagai cara mengesahkan keabsahan mereka sebagai raja/pemerintah. Kebiasaannya, mandat diberi kepada mereka semasa hari pertabalan dengan roh mereka diserahkan kepada Tuhan. Ini menjadikan mereka mempunyai kelebihan luar biasa termasuk berupaya menyembuhkan penyakit rakyat mereka.

Sentuhan yang boleh menyembuhkan penyakit ini dipanggil Sentuhan Diraja (Royal Touch). Ia diamalkan oleh raja-raja England dan Perancis sepanjang Zaman Pertengahan. Kebiasaannya, semua rakyat tanpa mengira status boleh memohon untuk menghadap raja dan menerima Sentuhan Diraja.

Sentuhan Diraja atau Sentuhan Raja yang dimiliki oleh raja yang mempunyai hubungan langsung dengan Tuhan berupaya menyembuhkan pelbagai jenis penyakit. Disebabkan keupayaan yang sebegitu rupa, ia menarik perhatian ramai orang sakit atau cacat untuk memohon sentuhan baginda agar penyakit atau kecacatan dialami mereka hilang atau sembuh.

Pada awalnya, Sentuhan Diraja digunakan untuk merawat skrofula. Berikutan keupayaannya merawat penyakit tersebut, ia turut diberi gelaran ‘Syaitan Raja’. Tetapi, ia tidak terhenti di situ saja.

Ramai orang memohon untuk menghadap raja agar dapat memberi Sentuhan Diraja untuk apa saja yang penyakit dialami. Daripada demam dan reumatisme hinggalah buta dan goiter, semua berharap sentuhan baginda dapat menyembuhkan kesakitan yang dihadapi. Ini didorong oleh kepercayaan kuat bahawa raja mempunyai kuasa pemulihan yang dikurniakan Tuhan kepadanya.

Tetapi dari segi propaganda, ia amat berguna untuk menonjolkan kehebatan raja. Dengan Sentuhan Diraja, sang raja bukan saja boleh menunjukkan kuasanya diiktiraf oleh Tuhan. Malah, ia menonjolkan baginda sebagai raja yang mempunyai belas kasihan dan menjaga kebajikan rakyat. Bagi raja-raja England dan Perancis, Sentuhan Diraja merupakan cara terbaik untuk mengekalkan keamanan dalam kerajaan mereka.

Satu sebab mengapa rakyat percaya dengan keajaiban Sentuhan Diraja ini ialah raja sentiasa kelihatan sihat semasa berada di luar istana. Ini boleh terjadi kerana gaya hidupnya yang sihat atau penampilannya diatur agar baginda kelihatan sihat bila bertemu dengan rakyat. Atas sebab itulah, rakyat percaya bila mereka mendapat Sentuhan Diraja, mereka akan sihat sama seperti raja mereka.

Antara pemerintah pertama yang mengamalkan perkara ini ialah Raja England abad ke-11, Edward the Confessor. Baginda menjadi terkenal selepas sentuhan baginda menyembuhkan penyakit skrofula dengan cara menyentuh tangan dan meletakkan cop pada leher rakyat yang menghadapnya.

Disebabkan sentuhan ini, ia menjadikan pemerintahannya aman daripada sebarang kacau-bilau. Tetapi Sentuhan Diraja baginda bukan percuma dan perlu dibayar dalam bentuk derma kepada perbendaharaan diraja selepas mendapat sentuhan berkenaan. Malah, nama Edward the Confessor dan sentuhannya turut diabadikan dalam drama Macbeth oleh William Shakespeare.

Menariknya, konsep yang diperkenalkan Shakespeare semasa era pemerintahan Ratu Elizabeth I itu sebenarnya telah dibuat lebih awal oleh nendanya Raja Henry VII pada akhir abad ke-15. Bezanya, Sentuhan Diraja baginda mempunyai upacara yang rumit termasuk memberi wang kepada golongan miskin.

Setiap kali mereka selesai menerima Sentuhan Diraja, mereka akan menerima syiling emas yang dipanggil Angels yang memaparkan imej Malaikat Michael menewaskan seekor naga. Syiling ini bertujuan memberi kekuatan secara simbolik kepada penerimanya untuk melawan dan mengatasi penyakit mereka. Syiling ini biasanya dipakai sebagai azimat yang diharap memberi sumber kesembuhan berterusan.

Selain memberi Sentuhan Diraja, Henry VII turut mengadakan sesi doa bersama mereka. Kebanyakan bacaan doa penyembuhan diambil dari kitab Gospel of Mark dan John serta dibaca dalam upacara berkenaan.

Tetapi ini langsung tidak mengatasi raja-raja Perancis. Semasa era pemerintahan Raja Louis XIV, Sentuhan Diraja baginda berupaya menyembuhkan 1,600 orang dalam satu majlis Easter Ahad. Bagi raja-raja Perancis, ini bukan sesuatu yang asing kerana menjadi tradisi mereka memberi Sentuhan Diraja untuk hari-hari keraian Kristian. Dan ada juga yang percaya mereka boleh menyembuhkan orang sakit walaupun selepas mangkat.

RUJUKAN

Dimri, Bipin. (2021, 18 Oktober). The Royal Touch: Could Medieval Monarchs Heal You With Their Hands?. Ancient-Origins.


Mengenai Kekusutan Silabus Jawi

1. Pada 25 Julai 2019, akhbar bahasa Cina, Sinchew Daily telah menerbitkan sebuah laporan khas yang memetik pengetua sekolah yang tidak dinamakan, sebagai berkata guru-guru pelajar bahasa Melayu sekolah berkenaan telah menjalani sebuah program kursus pengajaran.

Dan di dalam program tersebut terdapat panduan pengajaran baharu yang menunjukkan khat Jawi telah dimasukkan dalam kurikulum sekolah rendah.

Walaupun kandungan sebenar dalam buku teks tidak jelas, panduan itu dilaporkan menyebut ia bertujuan mengembangkan penghargaan seni melalui khat Jawi.

Pada hari sama, Kementerian Pendidikan mengeluarkan kenyataan menjelaskan pengenalan seni khat merujuk kepada “seni khat dalam Bahasa Malaysia” dan bukan “tulisan Jawi”.

2. Maka pada 26 Julai 2019, Kementerian Pendidikan telah mengadakan sebuah pertemuan ‘town hall’ untuk menegaskan dasar itu belum muktamad dan tertakluk kepada perbincangan dan akan menimbang pandangan pelbagai pihak.

Beberapa halaman dalam draf buku teks ditunjukkan kepada hadirin. Difahamkan halaman itu sebenarnya untuk mengajar murid menulis simpulan bahasa dalam tulisan Jawi.

3. Di dalam sesi ‘town Hall’ tersebut juga,Timbalan Menteri Pendidikan Teo Nie Ching telah menerangkan, menurut Kurikulum Standard Sekolah Rendah (KSSR) Bahasa Melayu SRK dan SJK Darjah 4, Kementerian Pendidikan bertujuan mengembangkan kamahiran mendengar, bertutur, membaca dan menulis murid, serta mempelajari aspek seni bahasa dan tatabahasa.

Pengenalan “seni khat” ialah salah satu cara untuk belajar seni bahasa. Selain itu, ada juga pelajaran peribahasa, sajak, lirik dan cerita.

4. Ketika pertemuan itu, sejumlah halaman dalam buku teks mengajar murid untuk menulis simpulan bahasa dalam Jawi telah didedahkan.

Di mana menurut edisi terbaru KSSR SJK Darjah 4 Bahasa Melayu bertarikh April 2018 tersebut, murid perlu belajar menulis simpulan bahasa dalam bentuk khat, dan juga mengenal dan menyebut abjad Jawi yang ditulis mereka.

Misalnya murid perlu belajar menulis simpulan bahasa “ringan tulang” dalam Jawi, yang menggunakan lapan abjad Jawi.

5. Dan buku teks BM Darjah 4 yang diperkatakan tersebut merangkumi 24 bab dengan 164 muka surat dan hanya ada bahagian kecil berkenaan seni bahasa pada setiap bab, yang pada keseluruhannya berjumlah 6 muka surat. Ada empat jenis kegiatan seni bahasa, iaitu bercerita, deklamasi sajak, nyanyian lagu dan khat. Setiap jenis seni bahasa dimasukkan dalam enam bab.

Pembelajaran khat dijangka dipelajari sebanyak lima hingga enam kali sepanjang tahun persekolahan dan tidak dimasukkan ke dalam soalan peperiksaan..

6. Lantaran dari sesi town hall tersebut, pada 31 Julai 2019, rancangan untuk memperkenal khat Jawi dalam buku teks SJK telah menerima bangkangan sejumlah ahli politik dan kumpulan pendesak pendidikan yang terdiri daripada:

– 138 pemimpin akar umbi DAP, termasuk 13 anggota Dewan Undangan Negeri (Adun) iaitu Chow Yu Hui (Tras), Chiong Yoke Kong (Tanah Rata), Chong Zhe Min (Keranji), Lee Chin Chen (Bilut), Tan Hong Pin (Skudai), Ee Chin Li (Tangkak), Cheo Yee How (Perling), Yeo Tung Siong (Pekan Nenas), Ng Yak Howe (Bentayan), Chew Peck Choo (Yong Peng), Cheah Pou Hian (Jelapang), Violet Yong (Pending) and Leong Yu Man (Triang).

– Persatuan Gabungan Jawatankuasa Sekolah Cina (Dong Zong) dan Gabungan Persatuan Guru-guru Sekolah Cina Malaysia (Jiao Zong)

– Parti Gerakan Malaysia..

7. Di antara sebab-sebab kenapa mereka membantah tulisan/khat jawi di dalam silibus SJK adalah kerana:

– Bimbang murid yang belajar di sekolah jenis kebangsaa (SJK) sudah pun mempelajari tiga bahasa dan pengenalan seni khat akan membebankan mereka.

– Mendakwa pengenalan tulisan “khat” merupakan usaha untuk melembagakan dan mempolitikkan tulisan Jawi.

– Dalam konteks politik Malaysia, tulisan Jawi telah dipolitikkan oleh PAS dan langkah menginstitusikannya ialah sebahagian agenda pihak konservatif di Malaysia, sebagai contoh wajib tulisan Jawi di papan tanda di Kelantan dan Terengganu sebagai contoh.

– Mendakwa pengenalan seni khat Jawi tidak akan memupuk penghargaan tetapi akan merosakkan fabrik sosial di negara ini.

– Jika tulisan jawi ada pada buku-buku teks, kementerian sepatutnya menambah tulisan Cina dan Tamil pada buku-buku teks sekolah kebangsaan.

8. Pada 1 Ogos 2019, Gerakan pula memberi sokongan kepada DAP yang membantah Tulisan Jawi di dalam silibus SJK tersebut.

Melalui presiden mereka, parti Gerakan melahirkan rasa syukur atas komitmen ramai pemimpin akar umbi DAP termasuk yang berjawatan Ahli Dewan Undangan Negeri (ADUN) kerana membantah cadangan pengenalan tulisan jawi khususnya di sekolah vernakular.

9. Walaubagaimanapun, pada 2 Ogos 2019, Kementerian Pendidikan mengeluarkan satu kenyataan akan meneruskan rancangan untuk memperkenal tulisan khat dalam sukatan mata pelajaran Bahasa Melayu Darjah 4 pada tahun depan seperti dirancang.

Kementerian telah berkata khat merupakan sebahagian daripada identiti negara dan warisan bahasa Melayu yang merupakan bahasa kebangsaan dan perpaduan,

“Pada masa sama, tulisan ini juga terdapat pada jata negara, jata negeri-negeri dan wang kertas Ringgit Malaysia.

“Sehubungan itu Kementerian Pendidikan akan meneruskan pelaksanaan pengenalan tulisan khat ini seperti dijadualkan, dengan mengambil kira pendekatan penyampaian yang lebih mudah difahami dan tidak membebankan murid dan guru.”

10. Pada hari yang sama dilaporkan juga bahawa, kumpulan pendesak pendidikan Cina, Dong Zong dan Jiao Zong (Dong Jiao Zong) dilaporkan bertekad mahu mengadakan perhimpunan membantah penambahan seni khat jawi dalam subjek Bahasa Melayu Tahun 4 di sekolah vernakular yang dirancang dilaksanakan mulai tahun depan.

Menurut laporan Sin Chew Daily, himpunan itu akan diadakan pada Isnin depan (5 Ogos) di ibu pejabatnya. Tambah laporan itu lagi, himpunan tersebut akan dihadiri lebih 10 persatuan pendidikan Cina dan Tamil.

11. Sin Chew Daily turut memetik seorang sarjana pendidikan yang enggan mendedahkan namanya sebagai berkata, tulisan jawi bukan sebahagian daripada bahasa Melayu dan tidak pernah dimasukkan dalam buku teks Sekolah Kebangsaan Bahasa Malaysia sejak 60 tahun lalu.

Beliau telah berkata,

“Jawi is only part of ‘Agama Islam’ subject.”.

12. Sebagai penutup, sajalah nak share gambar dokumen Permasyhuran Kemerdekaan dan Permasyhuran Malaysia yang dulunya telah ditulis di dalam tulisan jawi yang kononnya akan menjadi ‘pengoyak’ fabrik sosial di Malaysia ini jikalau diinstitusikan kelak akibat langkah Kementerian Pendidikan ini. 🙂

Sekian.

RUJUKAN:[1] Khat art in Bahasa Malaysia curriculum not related to Jawi scriptshttps://m.malaysiakini.com/news/485419

[2] Large DAP group objects to ‘khat’ in vernacular school syllabushttps://m.malaysiakini.com/news/486133

[4] Gerakan selar Nie Ching umum laksana tulisan jawi.  https://m.utusan.com.my/berita/politik/gerakan-selar-nie-ching-umum-laksana-tulisan-jawi-1.945073?fbclid=IwAR3CbTXwW4eqnB_ZqV6hflpVtDFdLWJeZHvskisMK5yN5QgRq1wrLX4Vn3s

[5] Tulisan jawi: Gerakan gembira komitmen DAP.  https://m.utusan.com.my/berita/nasional/tulisan-jawi-gerakan-gembira-komitmen-dap-1.947694?fbclid=IwAR3eSiHMi_PrJqwLduJclt-54XqvkDPgvJTx-ZoI5LX5Kv2tc6mCEFCgM44

[6] MOE: ‘Khat’ decision stands, appears even on banknoteshttps://m.malaysiakini.com/news/486455

[7] Dongjiaozong rally against Jawi next Mondayhttp://mysinchew.sinchew.com.my/node/121926


Hari-Hari Terakhir Marie Antoinette

Ketika ratu Perancis, Marie Antoinette didakwa pada bulan Ogos 1793, beberapa bulan setelah hvkuman m4ti suaminya Louis XVI dilaksanakan semasa Revolusi Perancis, dia meminta agar dia tidak dibiarkan “menderita lama”.

Namun, dia menghabiskan lebih dari dua bulan hidup melarat sebelum perbicaraannya dan akhirnya hvkuman m4tinya dilaksanakan kerana dakwaan pengkhianatan pada 16 Oktober 1793.

Kali ini kami akan berkongsi peristiwa terakhir dalam hidup Marie Antoinette, termasuk percubaan melarikan diri yang akan dikenali sebagai Carnation Affair.

15 Oktober 2019 Jam 12:40 Malam

“Saya seorang ratu, dan kalian merampas mahkota saya; seorang isteri, dan kalian membvnuh suami saya; seorang ibu, dan kalian memisahkan saya dari anak-anak saya. Hanya darah saya saja yang tinggal: ambillah, tetapi jangan buat saya menderita begitu lama.”  Kata-kata ini dilaporkan telah diucapkan oleh Marie Antoinette, setelah pihak pendakwa membaca tuduhannya.

Tetapi ratu yang jatuh itu sendiri tidak menyangka bahawa dia akan menghabiskan dua setengah bulan sebelum perbicaraan dan pelaksanaannya di ruang bawah tanah yang bising dan berlumpur yang berbau asap paip, kencing tikus, dan tahap kebersihan yang buruk.

Marie Antoinette dilahirkan pada 2 November 1755, di Istana Hofburg, Vienna, Austria. Beliau meninggal dunia pada 16 Oktober 1793 setelah dihvkum pancung di Place de la Concorde (sebelum ini dikenali sebagai Place de la Revolution), Paris, Perancis.

Sebelum itu, beliau dan suaminya digulingkan oleh revolusioner Perancis dan secara terbuka dihvkum pancung setelah penghapusan sistem monarki.

2 Ogos 1793

Marie Antoinette tiba di Conciergerie di Temple Prison, Paris, pada pukul 03.00 pagi, setelah ditarik dari pelukan puterinya, Marie-Thérèse, dan kakak iparnya, Madame Élisabeth. Suaminya, Raja Louis XVI, telah dihvkum m4ti pada awal tahun dan anak bungsunya, Louis Charles, telah dirampas darinya sebulan sebelum itu.

Marie Antoinette dengan segera diiring ke sel di bawah tingkat halaman penj4ra. Lantai batu-bata diliputi dengan lendir berlumpur dan air menitis ke dinding kerana ia berdekatan dengan Sungai Seine. Ketika paras air sungai surut, ada kemungkinan boleh dilihat potongan hiasan dinding lama.

Ratu merenung dinding kosong. Apabila dia menjumpai sebutir paku, dia menggantungkan jam saku nya di dinding dan kemudian berbaring di atas katilnya — sebuah katil lipat yang dianggap (oleh beberapa orang) terlalu baik untuk ratu.  “Ruang bawah tanah yang berpenyakit dengan beberapa batang jerami untuk tempat tidur,” kata seorang penjaga, “hanya itu yang diperlukan”.

Namun, pengawal penj4ra pada waktu itu, Toussaint dan Marie Anne Richard, dikatakan sebagai bersifat penyayang dan masih ada rasa hormat dan bertimbang rasa terhadap tahanan mereka. Mereka mengambil risiko besar untuk memberikan Marie Antoinette sedikit keselesaan berupa bantal, meja kecil dengan dua kerusi jerami, kotak bedak kayu kecil dan periuk timah.

Ratu dan pengawalnya berada di bawah pengawasan yang berterusan. Hanya sekeping layar sahaja yang memisahkan ratu dari dua pengawal yang hanya minum, merokok, dan bermain daun terup sepanjang masa, sepanjang hari.

Ketika Ratu memohon Madame Richard untuk mendapatkan pakaian baru, perintah dari pemerintah revolusi sangat tegas dan ketat sehingga pengawal yang takut tidak berani menunaikan permintaannya.

Namun, ketika Richard menyedari bahawa bonnet (sejenis penutup kepala wanita Eropah) Marie Antoinette tidak lagi dapat diperbaiki, dia mengambil risiko untuk meminta yang baru

Anehnya, pegawai pemerintah memenuhi permintaan itu dan Fatu diberikan dua bonnet baru. Dikatakan bahawa harganya masing-masing tujuh Livre Perancis setiap satu, kos perbelanjaan Ratu dicatat dengan teliti semasa dia dipenj4rakan.

Para pegawai pasti menyedari nilai kos bonnet baru kerana, pada 26 September, mereka memerintahkan polis untuk menggeledah barang-barang Ratu yang ditinggalkan di penj4ra Temple untuk mencari pakaian yang mungkin dia perlukan dan menghantarnya bersama. Keputusan itu dianggap berdasarkan catatan berikut: “Diharapkan ini akan menghasilkan penjimatan.”

Risau dengan Ratu yang melankolis, pada suatu hari Madame Richard membawa anak bongsunya Fanfan bersamanya ke sel ratu. Dia adalah kanak-kanak yang menawan dengan rambut yang cantik dan mata biru, tetapi, apabila Ratu melihatnya, dia dilaporkan gementar dengan emosi dan tiba-tiba bertindak memeluknya, merangkulnya dengan ciuman.

Ratu kemudian menangis dan berbicara tentang anaknya sendiri yang berusia sebaya, tetapi masih dipenj4rakan di penj4ra Temple. Ratu mengatakan bahawa dia selalu memikirkan tentang anaknya siang dan malam.

Kejadian ini dilaporkan membuat Ratu begitu tertekan sehingga dia terpaksa berbaring. Madame Richard menceritakan kisah itu kepada Rosalie, pembantu penj4ra, bahawa dia akan berhati-hati agar tidak membawa anaknya melawat penj4ra lagi.

Namun, sememangnya Madame Richard tidak akan berpeluang lagi, kerana tugasannya akan ditamatkan tidak lama lagi. Pada 28 Ogos 1793, royalis Chevalier dari Rougeville yang merupakan penyokong dinasti monarki menjatuhkan anyaman di sel ratu, yang berisi pesanan yang digulung di kelopaknya.

Marie Antoinette kemudian mengaku bersaksi bahawa mesej itu mengungkapkan pesanan yang kabur berikut: “Apa yang akan anda lakukan?  Apa yang anda rancangkan?  Saya telah dipenj4ra tetapi saya diselamatkan dengan keajaiban.  Saya akan datang hari Jumaat.”  Terdapat juga tawaran berbentuk wang, mungkin untuk menyuap pengawal, dan perjanjian bahawa Rougeville akan kembali pada hari Jumaat.

Ratu menggunakan pin rambut untuk menoreh catatan yang mengatakan: “Saya sedang diawasi. Saya tidak boleh bercakap dengan sesiapa pun. Saya percaya awak. Saya akan datang.”

Inilah kejadian pertama dari apa yang dikenali sebagai Carnation Affair, rancangan untuk membantu sang Ratu melarikan diri, dan ia hampir pasti boleh berjaya. Rougeville kembali pada hari Jumaat untuk mengiring Ratu keluar dengan selamat, tetapi seorang pengawal yang telah disuap menghentikan Ratu pada saat-saat terakhir dia hendak meninggalkan tempat itu, atas punca yang masih tidak diketahui. Plot itu gagal dan Ratu ditahan kembali ke selnya.

Semua pihak yang terlibat dalam peristiwa itu disoal siasat oleh pihak berwajib, tetapi Ratu cuba menutup mulut, berhati-hati agar tidak menyusahkan sesiapa. Bagaimanapun, Madame Richard direhatkan dari tugas mereka dan dipenj4rakan kerana kelalaian mereka.

Mereka tidak dibebaskan sehingga terlaksananya hvkuman m4ti terhadap Ratu, setelah itu Madame Richard kembali bekerja dan sering dipuji oleh para tahanan atas sifat kebaikannya.

Namun, tiga tahun kemudian, dia dibvnuh oleh seorang banduan terdesak yang dilaporkan menjadi ‘gila’ akibat hvkuman 20 tahun dalam penj4ra. Ketika Madame Richard sedang menghulur semangkuk sup kepadanya, banduan itu menusuk ke jantungnya dengan pisau. Dia m4ti dalam beberapa minit kemudian.

21 September 1793

Berikutan peristiwa Carnation Affair, warden lama digantikan oleh warden penj4ra La Force, Monsieur Bault, dan isterinya. Warden di Conciergerie bukanlah jawatan yang dimahukan dan pasangan Baults ragu-ragu memikirkan tanggungjawab yang menakutkan itu kerana mereka menyedari sepenuhnya bahawa Warden Richard dan isterinya baru saja ditangkap.

Sebaliknya, pasangan Bault terhutang budi kepada Marie Antoinette, yang telah melindungi mereka ketika dia menjadi Ratu. Dan apabila pasangan itu mendapati bahawa pengawal penj4ra Temple yang kej4m sedang dipertimbangkan untuk bertugas di Conciergerie, pasangan itu dengan cepat memohon dan memperoleh tugasan tersebut.

Mereka berharap dapat menggunakan kesempatan itu untuk menghibur dan menenangkan jiwa mantan permaisuri mereka, seperti yang mereka lakukan untuk tahanan diraja di La Force.

Tetapi keadaan telah berubah. Sejak pemergian pasangan Richard, warden tidak lagi dapat membeli makanan untuk Ratu; pembekal harus melalui pusat pemeriksaan penj4ra dengan membawa barang mereka.

Walaupun perintah Madame Bault hanya memberi roti dan air kepada tahanannya, dia mengikuti teladan pendahulunya dan menyediakan makanan yang dibeli secara sembunyi dari peniaga yang berhampiran.

Dan kerana Marie Antoinette tidak pernah meminum arak dan air jernih di Sungai Seine tidak sesuai dengannya, Madame Bault juga mengambil risiko besar untuk membawa air suci Arcueil kepadanya setiap hari.

Monsieur Bault lebih berhati-hati. Pada satu kejadian, Ratu dilaporkan menawarkan pembantu penj4ra, Rosalie, sehelai riben putih. Setelah Rosalie meninggalkan sel Ratu, Warden Bault dilaporkan menyapanya di koridor dan merampas riben itu dari tangannya. Adakah dia risaukan nyawa Rosalie, atau mungkin nyawanya sendiri, kerana menerima hadiah kecil dari permaisuri itu?

“Saya sangat kesal telah menyedihkan wanita malang itu, tetapi kedudukan saya sangat berat sehingga tidak ada apa yang cukup untuk membuat seseorang gementar,” katanya, menurut laporan kemudian.

“Saya tidak lupa bahawa Richard dan isterinya yang malang berada di dalam penj4ra bawah tanah. Demi nama Tuhan, Rosalie, jangan melakukan tindakan tidak bijak, atau saya akan jadi orang yang hilang.”

Perasaan Marie Antoinette mungkin terluka oleh tindakan Bault, tetapi dia pasti menyedari bahaya yang timbul dengan menjadi wardennya. Keluarga bekas warden yang lama juga kini berada di penj4ra dan tidak lama lagi mungkin akan dibawa ke tali gantung kerana belas kasihan mereka.

16 Oktober 1793

Namun pada kesempatan lain, Warden Bault telah mempertaruhkan nyawanya, bimbang akan keselesaan Ratu di dalam sel tanpa ruang membakar untuk memanaskan badan. Ketika ratu meminta selimut kapas untuk tempat tidurnya, Bault bertanya kepada pendakwaraya Fouquier-Tinville adakah dia boleh membelinya. “Berani kamu tanya?” pendakwa raya dilaporkan menyergah. “Kamu layak mendapat gil0tin!”

Tugasan pasangan Bault juga tidak bertahan lama. Perbicaraan yang panjang terhadap Marie Antoinette dimulakan dengan sesi 15 jam pada 14 Oktober dan sesi 24 jam pada 15-16 Oktober.

Setelah 10 minggu di Conciergerie, penahanan Ratu akan berakhir. Keputusan juri adalah muktamad. Jam 4.30 pagi ketika dia mendengar hvkumannya: hvkuman m4ti dengan dipancvng oleh gil0tin. Dia tidak berbicara sepatah perkataan pun.

Setelah pengawal mengembalikan Marie Antoinette ke selnya, dia meminta Warden Bault sebatang pen dan kertas. Bault menuruti permintaan itu dan Ratu menulis sepucuk surat kepada Elisabeth, adik perempuan mendiang Raja:

“Aku menulis kepadamu, adindaku, untuk kali terakhir. Aku telah disumpah, bukan kerana kem4tian yang memalukan – yang hanya menanti penjenayah – tetapi untuk pergi dan bersatu kembali dengan abangmu.

Tidak bersalah seperti dia, aku berharap dapat menunjukkan ketegasan yang sama seperti yang dilakukannya pada saat-saat terakhirnya. Aku bersedih kerana meninggalkan anak-anakku yang malang; kamu tahu bahawa aku wujud hanya untuk mereka dan kamu – kalian yang meng0rbankan persahabatan kamu semua untuk bersama kami.”

Ketika Ratu menamatkan surat itu, dia dilaporkan mencium setiap halaman berulang kali, melipatnya tanpa menutupnya, dan memberikannya kepada Warden Bault. Pengawal gendarme yang berdiri di luar sel kemungkinan melihat peristiwa ini kerana, ketika Bault meninggalkan Ratu, pengawal itu merampas surat itu dan surat itu dibawa kepada pendakwaraya Fouquier-Tinville. Elisabeth tidak pernah menerima perutusan terakhir Ratu untuknya.

Pada pukul 12.30 tengah hari, Ratu Marie Antoinette dibawa ke tapak pelaksanaan hvkuman m4ti melalui gil0tin di Place de la Revolution. Setelah kepala Ratu terpisah dari badan dan jatuh ke lantai, ia diangkat dan ditayangkan kepada orang ramai, yang diiringi dengan laungan: “Vive la République!”Pukul 11 pagi keesokan harinya, pada 16 Oktober 1793, alg0jo Sanson muncul.

Madame Bault mengesahkan bahawa Sanson memot0ng rambut Ratu dan Ratu menoleh ke belakang, melihat algoj0 menyimpan potongan rambut Ratu di dalam poketnya. Madame Bault berkata, “dan saya harap saya tidak pernah melihat pemandangan itu.”

Maka berakhirlah riwayat seorang bekas Ratu yang pernah bertakhta di Perancis dan sempurnalah sebuah Revolusi Perancis.

RUJUKAN:

Will Bashor. (2016). The Final Days Of Marie Antoinette. Marie Antoinette’s Darkest


Siapa Atlet Paling Kaya Dalam Sejarah?

Tiger Woods, merupakan seorang pemain Golf, adalah atlet pertama yang mememperolehi pendapatan yang mencecah nilai 1 Bilion dolar. Floyd Mayweather, seorang peninju juga memperoleh pendapatan mencecah 1 Bilion dolar dalam kerjaya tinju beliau.

Cristiano Ronaldo, seorang pemain bola sepak, juga telah melepasi 1 Bilion dolar dalam kerjaya beliau yang cemerlang. Nilai bersih Michael Jordan pula adalah hampir 2 Bilion dolar daripada tawaran penajaan, kontrak sukan, dan pelaburan.

Namun, tidak ada satu pun di antara mereka yang berjaya hampir dengan atlet tertinggi yang pernah dibayar sepanjang masa.

Gaius Appuleius Diocles

Gaius Appuleius Diocles adalah pelumba kereta kuda Rom kuno yang menjadi salah satu atlet paling mengidolakan dalam sejarah sukan purba.

Pada masa persaraan beliau pada usia 42, jumlah pendapatan kerjaya beliau adalah 35,863,120 sesterces. Nilai bersih Gaius Diocles hari ini akan menjadi 15 Bilion dolar.

Dengan jumlah wang yang sedemikian, dia boleh memberi makan seluruh bandar Rom selama satu tahun atau sokongan kewangan seluruh tentera Rom untuk beberapa bulan.

Gaius Diocles sebenarnya bukanlah pelumba kereta kuda terbaik kerana dia hanya menang kira-kira satu pertiga daripada seluruh perlumbaan. Walau bagaimanapun, dia adalah pelumba yang paling menarik, dan digelarkan sebagai “Master of Drama”.

Langkah beliau yang paling bergaya dan menjadi ‘signature’ adalah dengan bermula dari kedudukan belakang untuk perlumbaan dan kemudian memecut ke hadapan semasa pusingan terakhir perlumbaan. Ini menjadikan ramai penonton teruja dengan persembahan.

Satu lagi sebab mengapa Gaius Diocles berjaya mengumpul kekayaan yang luas adalah bahawa dia selalu terselamat. Perlumbaan kereta kuda adalah sangat berbahaya dan banyak pelumba yang mati pada usia yang sangat muda.

Kerjaya Gaius Diocles

Gaius Diocles dilahirkan dalam keluarga kelas pertengahan di 104 AD Lusitania (Portugal zaman moden) dan memulakan perlumbaan seawal usia remaja. Kawasan itu dikenali kerana ladang pembaka yang membiak kuda lumba yang terbaik.

Selepas beliau memahirkan dirinya sebagai pelumba di Sepanyol, beliau telah dipanggil ke Rom. Kemahiran beliau telah di pertontonkan pada paparan penuh di Circus Maximus.

Circus Maximus adalah Stadium lumba kereta kuda yang boleh menampung kira-kira satu perempat juta penonton atau 250,000 orang. Ia adalah stadium lumba terbesar di Rom yang pernah dibina.

Rom mempunyai empat pasukan perlumbaan: putih, merah, biru, dan hijau. Setiap pasukan mempunyai sehingga tiga kereta kuda setiap kali perlumbaan. Sama seperti hari ini, rakyat Rom mengenal pasti diri mereka dengan salah satu pasukan dan menjadi peminat kipas-susah-mati (die hard fan).

Setiap kali perlumbaan, pasukan akan melabur sejumlah besar wang kepada kuda dan peralatan manakala pelumba akan mendapat wang dengan memenangi hadiah wang dan derma daripada peminat. Jika pelumba kereta kuda menang dalam tiga tempat pertama, dia akan mendapat wang.

Gaius Diocles bermula dengan pasukan putih yang dikenali sebagai dari golongan yang lebih rendah. Walau bagaimanapun, bakat beliau kemudiannya ditemui oleh pasukan hijau pada usia 24 tahun.

Pada usia 27, Gaius Diocles membuat langkah mengejutkan. Beliau bertukar kepada pasukan merah. Ini adalah satu langkah yang berani kerana pada masa itu, pasukan hijau adalah pasukan yang paling popular.

Sebab kenapa Diocles beralih daripada hijau kepada pasukan merah adalah kerana motivasi mudah: kekayaan dan penghormatan. Pasukan hijau adalah pasukan yang paling popular dan menarik untuk pelumba terbaik.

Jika Diocles tinggal dengan pasukan hijau dia akan menjadi salah satu daripada banyak pelumba yang baik, tetapi dengan beralih kepada pasukan merah, Diocles berdiri sebagai pelumba terbesar pada pasukannya. Oleh itu, itu bermakna lebih banyak wang.

Beliau mengambil bahagian dalam 4,257 perlumbaan dan memenangi 1,462 perlumbaan di tempat pertama, di tempat kedua dengan 861 kali, dan 576 di tempat ketiga. Selepas bersara pada usia 42, beliau membeli tanah di kawasan luar bandar Itali di Praeneste (Palestrina moden hari).

Perlumbaan Kereta Kuda Dalam Zaman Rom

Kereta kuda dikuasakan oleh dua atau empat kuda dan sangat ringan. Akibatnya, kejatuhan adalah sangat biasa. Ia memerlukan kemahiran yang besar daripada pelumba untuk menjaga kereta kuda daripada terbalik.

Peraturan perlumbaan juga sebenarnya memang membenarkan semua jenis mainan cara jahat untuk menghantar lawan kalah, misalnya membuatkan lawan seperti terhempas ke dinding. Risiko seperi diheret atau terperangkap di bawah roda adalah bahaya yang sangat nyata yang akan dihadapi oleh setiap pelumba.

Perlumbaan di Circus Maximus terdiri daripada tujuh pusingan, setiap satu berjarak 4000 meter panjang. Perlumbaan berlangsung kira-kira sepuluh minit. Ada 66 hari perlumbaan hari setiap tahun. Maharaja menghabiskan nasib pada perlumbaan dan pertaruhan untuk jumlah wang yang besar telah diletakkan.

Tali Charioteer dibalut di sekeliling pinggang pelumba dan membolehkan mereka mengawal Kereta Kuda. Sekiranya berlaku kemalangan, mereka boleh menyelamatkan diri hanya dengan memotong tali itu dengan pisau melengkung.

Hari ini telah banyak kita lihat bahawa menjadi atlet professional boleh jadi satu kerjaya yang mewah. Walau bagaimanapun, ini bukanlah sesuatu yang baru. Atlet terbaik yang seringkali sinonim dengan ganjaran jumlah wang yang besar telah terjadi pada waktu dahulu, begitu juga dengan menukar pasukan untuk mendapatkan lebih banyak wang bukanlah satu benda baharu pada masa sukan moden, ia sudah ada pada zaman Rom seperti yang kita lihat dalam kes Gaius Diocles.

Tamak dan kemasyhuran tidak terhad kepada tempoh sukan moden. Ia adalah satu fenomena yang mendasari sifat manusia. Sifat semula jadi manusia untuk sentiasa mahu mempunyai modal sosial dan lebih banyak wang, kerana lebih banyak adalah lebih baik..